Botak Terjah Stadium – Antara 13 Rancangan Sokongan Astro Bagi Memeriahkan Liga Malaysia

Astro selaku Rakan Penyiar Rasmi Liga Malaysia bukan sahaja bakal menyiarkan sejumlah 244 perlawanan bola sepak tempatan secara definisi tinggi (HD) yang merangkumi saingan Piala Sultan Haji Ahmad Shah, Liga Super, Piala FA dan Piala Malaysia.

Sebelum ini, stesen televisyen berbayar terbabit turut mengumumkan menambah dua saluran sukan baharu yang mengkhususkan kepada kandungan bola sepak tempatan iaitu Arena Bola dan Arena Bola 2 disamping saluran sukan tempatan sedia ada miliknya, Arena dan Arena 2.

Baca: Astro Tambah Dua Saluran Sukan Untuk Liga Malaysia – Arena Bola & Arena Bola 2

Terbaru, bagi memeriahkan lagi kancah bola sepak tempatan buat para penonton, Astro mengumumkan akan menerbitkan 13 program sokongan yang terbahagi kepada Hari Praperlawanan, Hari Perlawanan dan Hari Pascaperlawanan.

Antara program yang akan diterbitkannya adalah seperti berikut:

Rancangan berdurasi setengah jam ini akan memberikan pengalaman kepada penonton menyaksikan reaksi daripada jurulatih-jurulatih dan para pemain dalam sidang media secara langsung. Ianya akan memberikan perkembangan terkini terhadap pemain dan pasukan.

Rancangan ini turut berdurasi selama setengah jam akan memberikan peluang kepada para penonton untuk menyaksikan pemain dan pasukan kegemaran masing-masing menjalani latihan sehari sebelum perlawanan.

Saluran: Arena 801 & Astro Arena Youtube

Sesi temubual perseorangan bersama pemain atau jurulatih daripada pasukan Liga Super yang akan memberikan pendedahan tentang apa yang terjadi di dalam bilik persalinan dan semasa sesi latihan termasuk perspektif peribadi masing-masing.

Setengah jam sebelum sepak mula perlawanan, para penonton dapat menyaksikan pasukan kegemaran masing-masing melakukan aksi pemanas badan selama 30 minit.

Sekitar setengah atau sejam sebelum sepak mula, menerusi rancangan ini, Astro membawakan barisan pundit legenda untuk memberikan liputan meluas daripada pra-perlawanan, analisis separuh masa dan reaksi pascaperlawanan.

Satu rancangan dihoskan oleh Nafis Abdullah atau terkenal dengan julukan Abang Botak yang akan turun ke stadium untuk berinteraksi dengan para penyokong, bercakap mengenai pasukan masing-masing atau melahirkan kekecewaan di hadapan kamera! Kesemua ini akan dimuat naik di Astro Arena Youtube dengan durasi antara 10 hingga 15 minit.

Liputan hari perlawanan diteruskan dengan dengan disudahkan dengan reaksi daripada para jurulatih dan pemain daripada kesemua perlawanan pada jam 11.30 malam menerusi Nadi Arena atau Nadi Weekend.

Saluran: Astro Arena Youtube dan Astro GO

Bagi yang terlepas perlawanan melibatkan pasukan kegemaran masing-masing atau perlawanan hangat pada minggu tersebut, penonton tidak perlu resah dan gelisah kerana anda boleh menyaksikan sorotannya kira-kira 30 minit selepas pengadil meniup wisel menamatkan permainan. Dimaklumkan, Astro bakal menyiarkan soroton perlawanan berdurasi 5-6 minit bagi setiap video.

Bagi yang suka mendapatkan perkembangan mengenai pasukan masing-masing atau pelbagai topik melibatkan Liga Malaysia itu sendiri melalui pembacaan, laman sesawang Stadium Astro menjadi tawaran Astro kepada anda.

Rancangan berdurasi 30 minit ini akan memaparkan kompilasi Abang Botak bersuka-ria dan berinteraksi dengan para peminat di stadium. Ianya akan disiarkan dua hari selepas perlawanan.

Sebuah rancangan berdurasi satu jam yang akan membicarakan topik bola sepak secara mendalam oleh gandingan yang cukup ikonik, Keesh Mat Stats dan Faiz Gurun. Ianya akan disiarkan setiap Rabu pada jam 9 malam.

Sebuah rancangan berita sukan selama setengah jam oleh Astro yang melaporkan perkembangan terkini Liga Malaysia dan pelbagai sukan antarabangsa.

Tidak cukup dengan itu, setiap hari Isnin bermula jam 8.30 malam, Astro membawakan rancangan Nindia Bola yang dihoskan oleh Hafizal Hamad atau mesra dengan panggilan Pak Long untuk menganalisis bola sepak tempatan selama satu jam.


Brazil Para Badminton: Cheah Liek Hou Sapu Emas Perseorangan & Beregu SU5

Pemain badminton para negara, Cheah Liek Hou bertindak menyapu bersih dua pingat emas dalam dua acara yang disertainya iaitu perseorangan SU5 dan beregu lelaki SU5 di kejohanan Brazil Para Badminton International 2023.

Dalam acara perseorangan lelaki, Liek Hou berhasil memastikan pingat emas menjadi miliknya selepas menumpaskan rakan senegara, Muhammad Fareez Anuar secara “straight set” dengan skor 21-19 dan 21-19.

Kemenangan ini juga sekaligus mempertahankan kejuaraan dirangkulnya pada edisi tahun lalu.

Untuk makluman semua, ini merupakan kemenangan kedua diraih Liek Hou dalam acara perseorangan daripada tiga pentas perlawanan akhir yang dijejakinya pada tahun ini.

Menurut pemain berusia 35 tahun ini, setiap kejohanan mula menjadi semakin sukar kerana kelayakan ke Paralimpik Perancis 2024 telah bermula.

Sementara itu, bagi kategori beregu lelaki pula, Liek yang bergandingan bersama Fareez muncul juara dengan menundukkan pasangan India, Chirag Baretha dan Raj Kumar dalam perlawanan akhir yang berkesudahan dengan skor 21-13 dan 21-18.

Dan ini merupakan kemenangan kedua berturut-turut diraih gandingan Liek Hou-Fareez pada tahun 2023 selepas menjuarai Spanish Para Badminton International pada penghujung Februari lalu.

Featured Image: Facebook Cheah Liek Hou


Malaysia Masters: Jin Wei Bertembung Pemain No.2 Dunia Di Pusingan 16

Pemain perseorangan wanita bebas (independent) negara, Goh Jin Wei berjaya melayakkan dirinya ke Pusingan 16 saingan Malaysia Masters 2022.

Kemaraan itu dirakamkan selepas berhasil menumpaskan pemain Amerika Syarikat yang berada di ranking ke-16 dunia, Beiwen Zhang di Pusingan 32, sebentar tadi.

Jin Wei memenangi pertarungan tersebut secara “straight set” dengan skor 21-19 dan 21-18 dalam tempoh 35 minit permainan yang berlangsung di Gelanggang 1 di Axiata Arena Bukit Jalil.

R32Goh Jin Wei 🇲🇾21-19, 21-18Zhang Beiwen 🇺🇸

Dalam 35 minit Jin Wei menewaskan lawannya untuk mara ke pusingan seterusnya dengan kemenangan straight sets! #BWFWorldTour #KamiTeamMalaysia pic.twitter.com/AJ9WnRY9rg

— Team Malaysia (@TeamMsia) July 6, 2022

Kemenangan ini juga menjadikan Jin Wei merekodkan kemenangan kedua berturut-turut ke atas Beiwen di pentas antarabangsa. Ketika bertemu buat pertama kali dalam saingan Terbuka Jerman 2019, Jin Wei mengalahkan Beiwen dengan skor 21-19, 19-21 dan 21-16.

Sementara itu, dengan kemenangan yang diraih pada hari ini, Jin Wei akan berentap menentang pemain No.2 dunia dari Taiwan, Tai Tzu Ying di Pusingan 16, esok.

Tzu Ying mara ke peringkat ini setelah menumpaskan pemain Korea, Sim Yu-jin di Pusingan 32.

Featured Image: Badminton Association of Malaysia


Terengganu Perlu Ikut Rentak Yang Sama Dengan JDT, Kata Nafuzi

Pasukan tuan rumah, Terengganu FC beraksi dengan baik pada separuh masa pertama ketika menentang Johor Darul Ta’zim (JDT) dalam perlawanan separuh akhir pertama Piala Malaysia, semalam.

Malah, penguasaan yang baik oleh skuad Hitam Putih pada babak pertama sambil disaksikan penyokong di Stadium Sultan Mizan Zainal Abidin (SMAZA) itu turut membolehkan mereka meraih gol seawal minit ke-8 sekaligus mendahului 1-0.

Bagaimanapun, memasuki separuh masa kedua, penguasaan tersebut beralih kepada pasukan pelawat dan perkara tersebut telah memaksa skuad kendalian Nafuzi Zain lebih banyak bertahan sebelum menamatkan perlawanan dengan terikat 1-1.

“Secara keseluruhan, separuh masa pertama kita bermain dengan baik dan punyai dua ke tiga peluang untuk menjaringkan gol cuma di babak kedua, segalanya berubah apabila kita tidak dapat mengawal permainan.

“Kita banyak kehilangan bola di bahagian tengah dan sememangnya kita tahu, bukan mudah untuk rampas penguasaan bola dari JDT tetapi kita dapat bertahan dengan baik.” kata Nafuzi dalam sidang media selepas perlawanan.

Sementara itu, jurulatih berusia 43 tahun ini tetap merasakan pasukannya berkeyakinan dan berpeluang untuk mengatasi JDT pada perlawanan timbal balik di Stadium Sultan Ibrahim (SSI), Iskandar Puteri.

Akan tetapi, Nafuzi menegaskan anak-anak buahnya perlu mengikuti rentak permainan yang sama selain mengekang JDT daripada menjaringkan gol di gelanggangnya nanti.

“Sekarang peluang masih terbuka dan kita perlu menjaringkan gol di sana kerana mereka ada gol di laman lawan namun dalam masa sama kita kena elakkan dibolosi.

“Saya tidak rasa JDT akan main secara bertahan kerana mereka sememangnya dikenali sebagai pasukan yang menyerang dan kita juga kena tampil dengan rentak sama,” tambahnya lagi.

Untuk makluman semua, perlawanan timbal balik antara JDT dan Terengganu akan dilangsungkan pada Jumaat nanti.


Ketum PSSI, Mochamad Iriawan Sasar Indonesia Atasi Ranking Skuad Malaysia & Singapura

Kemaskini ranking Persekutuan Persatuan Bola Sepak Antarabangsa (FIFA) pada bulan ini menyaksikan pasukan bola sepak jiran tetangga, Indonesia meraih peningkatan sebanyak 10 anak tangga.

Ini menjadikan Indonesia atau skuad Garuda berada di kedudukan ke-165 dunia berbanding ke-175 pada bulan lalu. Peningkatan memberangsangkan ini dibantu oleh kemenangan mereka ke atas Chinese Taipei dalam perlawanan play-off Pusingan 3 Kelayakan Piala Asia 2023, baru-baru ini.

Walaupun gembira dengan peningkatan positif tersebut, Ketua Umum (Ketum) Persatuan Sepak Bola Seluruh Indonesia (PSSI), Mochamad Iriawan mahukan skuad Garuda terus memperbaiki kedudukan mereka.

Baca: Shin Tae-yong Anggap Vietnam & Malaysia Pasukan Yang Kuat

Dalam masa yang terdekat, Mochamad atau dikenali sebagai Iwan Bule berharap Indonesia dapat meraih peningkatan sebanyak 15 anak tangga sekaligus menghuni kedudukan ke-150 dunia.

“Seperti cita-cita saya, paling tidak kalau bisa ke peringkat 150, ya. Ini kan baru naik 10 peringkat menjadi 165, ini kan luar biasa ya,” katanya seperti dipetik daripada portal detikSport.

Untuk mencapai sasaran tersebut, difahamkan PSSI sudah mengatur perlawanan antarabangsa ketika rehat antarabangsa FIFA pada November kelak. Namun, maklumat mengenai pasukan negara mana yang akan ditentang oleh Indonesia belum dimaklumkan secara rasmi.

Sebagai tambahan, sekiranya sasaran ke-150 dunia yang diletakkan oleh Ketum PSSI ini dapat dicapai, skuad Garuda akan mengatasi dua pasukan di rantau asia tenggara (ASEAN) yang merupakan jiran tetangganya iaitu Malaysia (ranking ke-155) dan Singapura (ranking ke-160).


Mount Tebu Climbathon Challenge Tarik Penyertaan Hampir 600 Pendaki Seluruh Negara

Perlumbaan mendaki gunung yang akan dilangsungkan di Taman Eko-Rimba Lata Belatan, Besut, Terengganu pada 1 Oktober telah menarik penyertaan seramai 552 peserta dari seluruh negara.

Angka itu dimaklumkan oleh penganjur perlumbaan yang dinamakan sebagai Mount Tebu Climbathon Challenge ini setelah pendaftaran ditutup pada 14 September lalu.

Perlumbaan anjuran Kelab Kembara Terengganu ini mempertandingkan sebanyak tiga kategori iaitu Cengal (21 kilometer), Meranti (21 kilometer) dan Nyatoh (5 kilometer).

Juara, naib juara dan tempat ketiga bagi kategori Cengal akan membawa pulang hadiah berupa wang tunai berjumlah RM800, RM600 dan RM500 masing-masing berserta trofi dan pelbagai barangan.

Sementara itu, kategori Meranti pula yang terbuka buat peserta kelahiran Terengganu atau penduduk negeri Terengganu sahaja menawarkan hadiah wang tunai berjumlah RM500, RM300 dan RM200 bagi juara, naib juara serta pemenang tempat ketiga.

Difahamkan, acara larian mendaki Gunung Tebu yang berketinggian 1,038 meter dari paras laut ini yang pertama dianjurkan di semenanjung tanah air pasca Perintah Kawalan Pergerakan (PKP).

Sebagai tambahan, perlumbaan ini turut mendapat sokongan penuh pelbagai pihak termasuk kerajaan negeri Terengganu dan Tourism Malaysia.


BAM Tetap Pendirian Hantar Pemain Pelapis di Sukan SEA Vietnam 2021

Persatuan Badminton Malaysia (BAM) tidak mengubah pendirian untuk menghantar barisan pemain pelapis bagi beraksi di temasya Sukan SEA Vietnam 2021 yang akan berlangsung pada 12-23 Mei tahun hadapan.

Menurut laporan akhbar Berita Harian, pendirian itu diulangi oleh Presiden BAM, Tan Sri Mohamad Norza Zakaria menjawab mengenai penganjuran temasya Sukan SEA dan kejohanan Piala Thomas/Uber 2022 yang turut berlangsung pada bulan yang sama.

“Untuk Sukan SEA kita akan membariskan muka baharu. Perkara ini sudah diumumkan dulu sebelum Sukan SEA ditangguhkan lagi.

“Selain daripada skuad pelapis, kita juga akan melihat pemain remaja yang berpotensi untuk disenaraikan bagi membawa cabaran negara di temasya berkenaan.

“Jadi, saya fikir ia tidak akan memberikan kesan kepada pelan kita. Untuk saingan Piala Thomas/Uber ia akan dibarisi pemain elit negara,” katanya seperti dipetik daripada portal akhbar tersebut.

Sebagai rekod, temasya Sukan SEA 2019 yang lalu menyaksikan Malaysia meraih tiga pingat emas hasil sumbangan Lee Zii Jia (perseorangan lelaki), Kisona Selvaduray (perseorangan wanita) dan gandingan Aaron Chia-Soh Wooi Yik (beregu lelaki).

Featured Image: Badminton Association of Malaysia


Bina Clubhouse di Kuantan, Perkukuhkan ‘Fan Base’ Antara Tumpuan Sri Pahang Tahun Ini

Tumpuan Kelab Bola Sepak Sri Pahang (Sri Pahang FC) bukan sahaja terarah kepada pembentukan sebuah pasukan yang mampu mencabar pasukan lain dalam saingan Liga Malaysia 2021.

Sesuai dengan perubahan daripada entiti ‘Football Association’ kepada ‘Football Club’ yang bermula pada tahun ini, Sri Pahang sudah merancang beberapa perkara untuk memperkasakan pasukannya terutamanya melibatkan hal-hal di luar padang.

Menurut Ketua Pegawai Eksekutif Sri Pahang FC, Datuk Mohammed Suffian Awang, beliau berkata, antara perancangan yang akan dilakukan adalah membina sebuah clubhouse berserta tempat latihan baharu buat pasukan berpangkalan di pantai timur ini.

“Selain daripada membentuk pasukan yang mantap dan boleh mencabar kelab-kelab yang lain, kita juga merancang untuk membina atau mencari tempat latihan yang baru, dan juga membina (sebuah) clubhouse yang lebih baik, itu menjadi impian kita.” kata Suffian kepada Sukanz.

Difahamkan clubhouse dan tempat latihan yang baharu buat skuad yang terkenal dengan julukan Tok Gajah ini akan dibina di Kuantan sesuai dengan lokasinya yang menempatkan Stadium Darul Makmur serta ibu negeri Pahang.

Ianya akan dilengkapi dengan beberapa buah padang yang memadai untuk kegunaan latihan buat sebuah kelab bola sepak profesional. Perancangan ini bertujuan untuk memberikan kemudahan yang lebih baik buat para pemain dan pengurusan Sri Pahang.

Selain daripada memberikan tumpuan kepada pembinaan fasiliti dan kemudahan, Suffian turut berkongsikan bahawa Sri Pahang mahu menggemblengkan tenaga untuk memperkukuhkan ‘fan base’.

Untuk menjalankan usaha ini, sebuah pasukan media yang mantap daripada segenap posisi akan dibina agar dapat meningkatkan penglibatan dan mendekatkan para penyokong Tok Gajah bersama pasukan.

“Kita akan membentuk satu pasukan media yang mantap, dan kita juga mengalu-alukan komen membina daripada (pihak) media untuk membangunkan pasukan media ini.

“(Pasukan) media ini kita perkukuhkan daripada segi keterlibatan dengan pengurusan.” katanya.

Buat masa ini, segala usaha untuk memperkukuhkan ‘fan base’  akan dicurahkan menerusi platfrom atas talian (online) memandangkan pandemik Covid-19 yang masih menular dalam negara.

Berdasarkan pemerhatian, skuad Tok Gajah mempunyai hampir 400,000 pengikut secara keseluruhan di platfom media sosialnya yang merangkumi Facebook, Instagram dan Twitter.

Segala sesi bertemu para peminat dan penyokong pula sukar untuk diadakan buat masa ini memandangkan perintah kawalan pergerakan (PKP) yang sedang dijalankan di hampir seluruh negara serta larangan untuk berkumpul secara beramai-ramai.

Sementara itu, Suffian amat mengharapkan sokongan daripada penyokong serta semua pihak untuk memberikan masa kepada Sri Pahang bagi menjalankan usaha-usaha ini.

“Jangka masa untuk melakukan sesuatu benda itu tidak boleh disiapkan dalam masa sehari, ianya memerlukan perancangan dan sebagainya,”

“Untuk maju ke hadapan dalam bola sepak kita perlukan perancangan, itu matlamat kelab dan saya sendiri,” katanya lagi.


“Enjoy The Game & Pergi Agresif” – Ini Kata-Kata TMJ Yang Dipegang Arif Aiman Setiap Perlawanan

Penyerang sayap muda Johor Darul Ta’zim (JDT), Arif Aiman Mohd Hanapi bukan sahaja berhasil menyumbang satu gol bagi memastikan kemenangan pasukannya dalam saingan Piala FA.

Bahkan kecemerlangan persembahannya dalam perlawanan akhir menentang Terengganu FC turut mengangkatnya selaku pemain terbaik perlawanan (Man Of The Match), semalam.

Disebalik kecemerlangan itu, pemain berusia 20 tahun kelahiran Pahang ini berkongsikan satu nasihat daripada pemilik Johor Darul Ta’zim, DYAM Tunku Ismail Ibni Sultan Ibrahim merangkap Tunku Mahkota Johor (TMJ) yang sentiasa menjadi pengangannya.

“Dia (TMJ) selalu cakap enjoy the game (dan) pergi agresif. Dia selalu bercakap macam itu. Setiap perlawanan saya berpegang kepada kata-kata (itu),” kata Arif semasa dalam sidang media selepas perlawanan.

Selain itu, Arif turut berkongsikan bahawa TMJ sering memberikan motivasi dan kepercayaan kepadanya untuk bermain dalam skuad utama pasukan yang berjulukan Harimau Selatan ini.

Tambahnya lagi, ketika mula dapat menyertai skuad utama, dia sendiri tidak menyangka akan perkara tersebut serta tidak berkeyakinan dapat merebut tempat dalam kesebelasan utama.

Pada masa yang sama, walaupun telah berhasil menjulang Piala FA dan meraih anugerah MOTM dalam perlawanan semalam, ianya belum cukup memuaskan dirinya selaku pemain bola sepak.

Arif yang juga pemain skuad kebangsaan memasang impian untuk memburu lebih banyak kejuaraan bersama JDT termasuk di pentas antarabangsa seperti Liga Juara-juara AFC (ACL).

Featured Image: JOHOR Southern Tigers


AFA Community Lancar Super App Bagi Memacu Pendigitalan Aktiviti Sukan Di Malaysia

Bagi memacu pendigitalan aktiviti-aktiviti sukan dalam komuniti sukan tanah air, AFA Community tampil melancarkan sebuah aplikasi yang bernama AFA Super App.

Ianya merupakan sebuah platform komuniti sukan yang membolehkan pengguna membuat dan mencari aktiviti, menguruskan RSVP dalam kumpulan, menempah venue dan membayar secara mudah, mengumpul dan menebus mata ganjaran serta menikmati tawaran daripada rakan kongsi – kesemuanya di hujung jari.

Selain ciri-ciri yang dinyatakan, aplikasi ini direka khusus bagi menyelesaikan kesukaran yang dihadapi oleh penganjur aktiviti atau pemilik venue sukan yang menggunakan kaedah tempahan secara tradisional.

Setakat Mac ini, aplikasi yang dibangunkan secara bersama dengan SegWitz telah mengumpulkan lebih 150,000 pengguna, mendapat tempahan lebih 500,000 jam bermain di 90 venue merentasi 11 negeri – Kuala Lumpur, Selangor, Johor, Malacca, Penang, Terengganu, Kelantan, Perak, Kedah, Sabah dan Sarawak.

Difahamkan, AFA Community merupakan salah satu “startups” (syarikat pemula) teknologi sukan yang muncul dimana Institut Sukan Negara (ISN) mempunyai pegangan saham dan terlibat secara aktif di dalamnya.

Usaha pendigitalan sukan ini turut menyokong strategi teras yang dibuat oleh Kementerian Belia dan Sukan (KBS) dan Institut Sukan Negara (ISN) dalam menjadikan Malaysia sebuah negara aktif menjelang 2023.


Ingin Kembali Bersama OKS Faktor Irfan Zakaria Sertai Sabah FC

Ingin meraih pengalaman baharu serta kembali bekerjasama dengan Datuk Ong Kim Swee (OKS) menjadi antara faktor utama buat Irfan Zakaria memilih menyertai Sabah FC.

Pertahanan dan pemain tengah bertahan berusia 27 tahun ini diperkenalkan sebagai pemain baharu Sabah menerusi makluman di pelbagai platform media milik kelab itu, semalam.

Pengumuman kedatangan Irfan itu sekaligus menoktahkan hubungannya dengan skuad berpangkalan di ibu kota, Kuala Lumpur City FC (KL City).

“Dua tahun di Kuala Lumpur, saya rasa telah mendapatkan banyak kejayaan besar seperti tahun lalu memenangi Piala Malaysia pada usia 100 tahun dan mengekalkan rekod tanpa kalah di Cheras.

“Musim ini, kami layak ke perlawanan akhir Piala AFC walaupun tanpa bajet yang besar,rahsianya semangat kekeluargaan yang menjadi kekuatan KL City dan saya tidak pernah ada masalah dengan pasukan.

“Mungkin bila dilihat faktor ini semua, saya tidak ada sebab untuk keluar dari pasukan namun keputusan saya ke Sabah adalah didorong kerana mahu mencari pengalaman baharu demi kemajuan karier.

“Bukan mudah saya buat keputusan ini malah dalam minggu lepas baharu saya memuktamadkan untuk ke Sabah kerana dalam masa sama turut berbincang dengan Bojan Hodak tentang perancangan KL City musim depan,” katanya.

🏆 Pemenang Piala Malaysia yang bermain di posisi bek tengah & defensive midfielder.

🦏 Selamat datang ke Negeri Di bawah Bayu @irfannzakaria!#sabahmajujaya #bangunlahbersatusemua pic.twitter.com/m6I6O21E2v

— Sabah FC Official (@SabahFCofficial) December 1, 2022

Kim Swee bukanlah individu yang asing buat Irfan. Kedua-duanya pernah bekerjasama bermula daripada skuad bawah 23 tahun negara (B-23) dan skuad Harimau Muda pada suatu masa dahulu. Perkara itu sedikit sebanyak meyakinkannya untuk bersama Sabah di bawah kendalian jurulatih berusia 51 tahun terbabit.

“Saya sendiri pernah bekerjasama dengan Kim Swee semasa beraksi di skuad Bawah 23 tahun dan untuk ke sini, saya ada berbincang dengan beliau serba sedikit tentang taktikal musim depan.

“Jadi, mengenalinya sejak dahulu, saya dan sebahagian besar rakan-rakan lain yang pernah bersama-sama semasa Harimau Muda dan skuad Bawah 23, kami tahu cara dia bekerja sama ada dalam atau luar padang.

“Sedikit sebanyak kami mungkin boleh ikuti perancangan taktikal terbaharu yang beliau inginkan bagi harungi musim depan,” katanya.

Sebagai rekod, Irfan memulakan karier secara profesional bersama Harimau Muda sebelum berpindah ke pasukan Kuala Lumpur dari 2016 hingga 2019.

Selepas itu, Irfan beralih angin dengan menyertai Kedah pada musim 2020 sebelum kembali semula bersama ke ibu kota dengan menyertai KL City pada tahun 2021.


Sooka Tawar ‘Pas Single Match’ Liga Malaysia Pada Harga Pengenalan RM4.90

Bagi para peminat bola sepak tempatan yang tidak melanggan Astro serta tidak berniat untuk melanggan Astro mahupun NJOI, saingan Liga Malaysia 2023 juga boleh ditonton menerusi servis dan aplikasi penstriman, sooka.

Menerusi siaran akhbar yang diedarkan, terdapat empat empat tawaran buat para peminat bola sepak tempatan untuk menonton saingan Liga Malaysia 2023 menerusi servis dan aplikasinya.

Pertamanya, sooka menawarkan Pas Single Match pada harga pengenalan RM4.90 bagi setiap perlawanan.

Keduanya, sooka menawarkan pakej bulanan yang diberi nama Pas Liga Malaysia dengan harga RM28.90 bagi setiap bulan.

Seterusnya, terdapat pakej langganan VIP+Sports yang berharga RM41.90 setiap bulan. Pakej ini membolehkan pelanggan untuk mengakses semua kandungan sukan termasuk Liga Malaysia dan semua kandungan hiburan melalui telefon mudah alih.

Akhir sekali, sooka turut menawarkan pakej TV VIP dengan harga langganan sebanyak RM62.90 bagi setiap bulan. Melalui pakej ini, pelanggan akan diberikan akses sooka melalui TV skrin besar serta satu akses mudah alih terhadap semua kandungan sukan termasuk Liga Malaysia dan juga hiburan.

Sebagai tambahan, pihaknya memaklumkan kandungan Liga Malaysia sedia untuk dibeli bermula pada 23 Februari kelak – sehari sebelum berlangsungnya Perlawanan Sumbangsih merangkap perlawanan pertama Liga Super melibatkan Johor Darul Ta’zim (JDT) dan Terengganu FC.

Baca: Astro Tambah Dua Saluran Sukan Untuk Liga Malaysia – Arena Bola & Arena Bola 2


Dua ‘Pemain Sepanyol Miliki Pasport Filipina’ Sertai JDT

Dua orang pemain kelahiran Sepanyol namun memiliki pasport negara Filipina menyertai pasukan juara Liga Super, Johor Darul Ta’zim (JDT).

Dua pemain tersebut adalah penyerang, Bienvenido Maranon dan pertahanan tengah, Carli De Murga yang merupakan kelahiran El Puerto de Santa Maria (Pelabuhan Saint Mary) di wilayah Cadiz.

Kemasukan pemain yang berusia 35 dan 33 tahun masing-masing ini dimaklumkan oleh JDT menerusi satu video berdurasi 48 saat di pelbagai platform media sosialnya, pada hari ini.

WELCOME TO THE HOME OF THE SOUTHERN TIGERS! #NewSigning#BienvenidoMaranon #CarliDeMurga#LuaskanKuasamuJohor pic.twitter.com/X7hnV1Pfw4

Untuk makluman semua, Bienvenido mempunyai pengalaman sekitar 10 tahun dalam saingan Liga Sepanyol sebelum berhijrah menyertai kelab dalam saingan Liga Filipina, United City (dahulu dikenali sebagai Ceres-Negros) pada tahun 2015.

Bersama United City, Bienvenido merekodkan 85 penampilan dan menjaringkan 65 gol serta mencipta 24 ‘assist’ termasuk di peringkat Liga Juara-Juara AFC dan Piala AFC.

Selain itu, Bienvenido yang mendapat kewarganegaraan Filipina pada Julai 2021 mempunyai 4 penampilan dan merekodkan 4 gol bersama skuad The Azkals dengan melakukan debut ketika saingan Piala AFF 2020 lalu.

Sementara itu, Carli merupakan nama yang tidak asing lagi buat peminat bola sepak tempatan. Dia merupakan bekas pemain Terengganu FC pada musim 2021.

Memulakan karier bola sepaknya di Sepanyol sekitar 2006 sebelum terbang ke Filipina untuk menyertai Global FC pada tahun 2012. Carli beraksi sekitar 8 tahun di negara itu sebelum menyertai Chonburi di Liga Thailand pada tahun 2020.


Jurulatih Kelab EPL, Southampton Akan Latih Pemain Cyberlynx FC

Pemain-pemain kelab amatur, Kelab Bola Sepak Cyberlynx (Cyberlynx FC) bakal menerima bimbingan daripada jurulatih-jurulatih kelab yang beraksi dalam saingan Liga Perdana Inggeris (EPL), pada pertengahan tahun kelak.

Peluang ini hadir selepas Cyberlynx FC yang dimiliki oleh Kolej Antarabangsa Cyberlynx telah memeterai kerjasama dengan Southampton FC sebagai ‘International Academy Partner’, pada minggu lalu.

“Kerjasama strategik ini bakal membuka ruang kepada ramai pemain-pemain untuk meningkatkan mutu permainan, kemahiran bola sepak dan peluang untuk beraksi di peringkat domestik dan juga antarabangsa.

Baca: Akademi Bola Sepak Cyberlynx Platform Kembangkan Karier Selepas SPM

“Pemain-pemain Cyberlynx juga bakal berlatih di bawah bimbingan jurulatih-jurulatih dari Southampton yang akan berkunjung ke Malaysia pertengahan tahun ini.” tulis kenyataan rasmi kelab.

Seperti kita sedia maklum, akademi Southampton cukup terkenal dengan melahirkan pemain-pemain berbakat yang terkenal seantero dunia seperti Alan Shearer, Theo Walcott, Gareth Bale, Alex-Oxlade Chamberlain, Luke Shaw, Kevin Philips, Wayne Bridge dan Ben White.

Untuk makluman semua, kolej ini telah ditubuhkan pada tahun 2006 dan menawarkan Diploma Pengajian Bola Sepak sebagai program utama di kolej tersebut.

Selain itu, kolej ini turut mempunyai program ‘Student Athlete’ di mana semua pelajar di Cyberlynx diberi keahlian pelajar percuma dan akses kepada program pembangunan bola sepak profesionalnya dalam Cyberlynx FC.


Piala AFF 2020: Malaysia Diundi Bersama Juara Bertahan, Vietnam Serta Indonesia, Kemboja dan Laos

Majlis undian kejohanan bola sepak dwitahunan asia tenggara, Piala AFF Suzuki 2020 yang berlangsung pada hari ini menyaksikan skuad kebangsaan yang dibimbing oleh Tan Cheng Hoe diundi dalam Kumpulan B.

Malaysia yang diletakkan dalam Balang 2 telah diundi bersama-sama juara bertahan iaitu Vietnam dan diiringi oleh rival nusantara, Indonesia serta Kemboja dan Laos.

Sementara itu, Kumpulan A pula terdiri daripada juara edisi 2014 dan 2016 iaitu Thailand dan ditemani oleh Myanmar, Filipina, Singapura serta pemenang pusingan kelayakan antara Brunei Darussalam atau Timor Leste.

Pada masa yang sama, Presiden Persekutuan Bola Sepak ASEAN (AFF), Mejar Jeneral Khiev Sameth memaklumkan tuan rumah atau negara hos sedang berada di fasa akhir untuk ditentukan dan akan diumumkan dalam masa beberapa minggu lagi.

Baca: Kemboja Intai Peluang Jadi Tuan Rumah Piala AFF 2020

Untuk makluman semua, kejohanan Piala AFF Suzuki 2020 dijadualkan berlangsung bermula 5 Disember 2021 hingga 1 Januari 2022.

Sebagai tambahan, sejak kejohanan ini diperkenalkan pada tahun 1996, jiran tetangga, Thailand muncul selaku juara paling banyak iaitu 5 kali sementara Singapura pula sebanyak 4 kali.

Manakala Vietnam pula telah memenanginya sebanyak 2 kali dan akhir sekali, Malaysia sebanyak sekali.

Featured Image: AFF Suzuki Cup


FAM Dapat Tajaan Pengeluar Minuman Bertenaga Indonesia Selama Setahun

Badan induk bola sepak tanah air, Persatuan Bola Sepak Malaysia (FAM) menerima tajaan terbaru dan ianya daripada sebuah syarikat pengeluar minuman bertenaga, PT Toedjoe dari negara jiran tetangga iaitu Indonesia selama setahun.

Perkembangan itu hadir menerusi makluman daripada FAM sendiri selepas menandatangani perjanjian di antara FAM dengan salah satu jenama produk yang dikeluarkannya, Extra Joss di Wisma FAM, Kelana Jaya pada petang tadi.

“Seperti yang kita tahu, Extra Joss merupakan antara jenama minuman tenaga terkenal dan menerusi kerjasama yang dimeterai hari ini, ia bukan sahaja dapat membantu meningkatkan prestasi pemain Harimau Malaya beraksi, malah mampu menjadi jambatan persahabatan antara dua negara.

“Mewakili Presiden FAM, Datuk Haji Hamidin Haji Mohd Amin, barisan ahli Jawatankuasa Eksekutif FAM dan seluruh warga kerja FAM, saya amat mengalu-alukan kedatangan Extra Joss sebagai rakan minuman tenaga rasmi FAM dan mengharapkan kerjasama ini akan mendatangkan manfaat buat skuad bola sepak kebangsaan serta Extra Joss,” kata Pengerusi Jawatankuasa Pemasaran dan Penajaa FAM, Dato’ Sri Shahril.

Siaran Media: FAM Jalin Kerjasama Bersama Extra Joss

Baca berita penuh di https://t.co/lSWYqO0wRC#FAM #HarimauMalaya pic.twitter.com/BpRauVQzMe

— FA Malaysia (@FAM_Malaysia) June 6, 2023

Sementara itu, wakil Extra Joss, Fanny Kurniati cukup teruja untuk memulakan kolaborasi bersama FAM lebih-lebih lagi menjelang perlawanan antarabangsa Tier 1 pada 14 dan 20 Jun kelak di Terengganu.

“Kolaborasi bersama FAM amat istimewa buat kami di Extra Joss kerana kami tahu jenama Harimau Malaya adalah cukup signifikan buat peminat-peminat bola sepak di Malaysia.

“Kami juga melihat kolaborasi ini sebagai peluang keemasan buat kami untuk memperluaskan lagi serta menembusi pasaran tempatan selain mempromosikan gaya hidup sihat dan aktif menerusi Extra Joss.

“Extra Joss mempunyai visi untuk menjadi pakar tenaga nombor satu di Asia Tenggara.  Tujuan Extra Joss untuk memberi tenaga kepada orang ramai untuk mencapai prestasi yang luar biasa dan berkembang maju dalam dunia yang kompetitif. Extra Joss menyediakan penggalak tenaga segera dan fokus untuk bekerja lebih jauh dan menjadi juara,” ujar Ibu Fanny.

Featured Image: Football Association of Malaysia


EPL Tandatangan Perjanjian Penyiaran Baharu Bersama Tencent Sports di China

Liga Perdana Inggeris (EPL) mengumumkan telah menandatangani perjanjian baharu melibatkan hak penyiaran bagi perlawanan-perlawanan liga berkenaan di negara China bersama platform digital, Tencent Sports.

Perkara itu diumumkan secara rasmi menerusi satu hantaran di laman sosial mereka, semalam. Ia sekaligus menggantikan perjanjian lama yang telah dibatalkan bersama syarikat televisyen, PPTV ekoran tunggakan pembayaran.

The Premier League has today agreed a partnership with China’s leading digital sports media platform Tencent Sports, which will bring #PL action to fans in China for the remainder of the 2020/21 season More: https://t.co/CYygiNWfUH pic.twitter.com/39bkkmP1ke

Dengan perjanjian penyiaran bersama Tencent Sports, para peminat EPL di China dapat mengikuti berita dan perkembangan terbaru kelab-kelab kesayangan mereka menerusi WeChat, QQ.com, Tencent Video, Penguin Live App, Tencent News App, Tencent Sports App dan Kan Dian.

Mereka boleh mula menonton baki siaran langsung kesemua perlawanan-perlawanan EPL musim ini bermula sabtu ini, 19 september 2020.

Sehubungan itu, mereka juga mengumumkan separuh daripada baki perlawanan musim ini akan disiarkan percuma bagi yang melanggan servis Tencent Sports.


Yakult dan The Sekolah Bola Jalin Kerjasama Untuk Pembangunan Akar Umbi

Yakult (M) Sdn. Bhd. telah menandatangani Memorandum Persefahaman (MoU) bersama The Sekolah Bola selama setahun, semalam. MoU tersebut bertujuan untuk memupuk bakat kanak-kanak dan remaja dalam sukan bola sepak bermula dari kategori akar umbi. Dalam persefahaman ini, pemain bola sepak berumur 12 tahun dan ke bawah dari The Sekolah Bola berpeluang mendaftar untuk menghadiri kem latihan bola sepak bersama kelab bola sepak di Jepun apabila situasi Covid-19 menjadi optimistik. Mekanisme untuk pemilihan pemain sedang ditubuhkan dan akan diumumkan selepas ia ditentukan.

Pada majlis ini, Yakult Malaysia diwakili oleh Pengarah Urusan, En. Hiroshi Hamada dan The Sekolah Bola diwakili oleh Pengasas, En. Muhamad Yazid Yahaya. Majlis menandatangani MoU turut dihadiri oleh En. Halim Bin Saad, Penolong Pengarah Bahagian Sukan, Kokurikulum dan Kesenian, dari Kementerian Pendidikan Malaysia, wakil dari Bolabros, En. Paul Raj Thurairaj, Tigre Football, En. Norikhzan Ahmad Yahaya, dan pihak pengurusan Akademi Bola Sepak Brainy Bunch, En. Azmir Suria.

Menurut Hiroshi Hamada, “Misi syarikat kami adalah untuk membawa kesihatan dan kebahagiaan kepada orang ramai dan salah satu cara yang boleh kami lakukan adalah melalui sukan. Mungkin anda tidak dapat mengaitkan minuman probiotik seperti Yakult dengan sukan, tetapi terdapat kajian saintifik yang telah menunjukkan kepentingan pengambilan probiotik ketika bersukan atau pun ketika menjalankan aktiviti fizikal yang berat.

Ini kerana selepas bersukan, imunisasi badan kita akan menjadi lemah untuk sementara dan ini akan menyebabkan kita terdedah dengan risiko selsema. Minum Yakult selepas aktiviti sukan akan meningkatkan imunisasi kita dan mengurangkan risiko mendapat jangkitan. Ini terbukti dengan penyelidikan yang dijalankan di UK oleh Prof. Michael Gleeson dari Universiti Loughborough terhadap sekumpulan atlet yang menjalani latihan sukan yang intensif. Sudah tentu, seperti yang diketahui umum, pengambilan Yakult juga dapat membantu meningkatkan fungsi usus kita dan ini telah diakui dalam Akta Makanan dan Peraturan sejak 2017.”

“Sebagai Perintis Probiotik, Yakult bertanggungjawab untuk meningkatkan kesedaran orang ramai mengenai kepentingan kesihatan sistem pencernaan yang baik dan imunisasi yang kuat, kepentingan mikrobiota usus yang sihat dan seimbang serta peranan faktor pemakanan terutamanya probiotik. Ketika kita sedang menghadapi penularan penyakit berjangkit seperti Covid-19 dan influenza, kita perlu menggalakkan rakyat Malaysia untuk menjaga sistem imun mereka dan salah satu caranya adalah dengan mengamalkan pengambilan Yakult secara berterusan.

Kami menjangkakan lebih banyak kajian akan dijalankan yang dapat menyingkap lebih banyak maklumat mengenai manfaat kesihatan probiotik dan kesan positifnya terhadap mikrobiota usus, sistem imun dan kesihatan secara keseluruhannya pada masa yang akan datang”, tambahnya lagi.

Seperti yang dilaporkan dalam suatu kajian yang terbaru oleh Prof. Madya Dr. Mahenderan Appukutty dari UiTM Shah Alam, pengambilan minuman probiotik Yakult secara berterusan dapat merangsang gelombang otak Theta (relaksasi) dan Delta (perhatian) dalam kalangan pemain bola sepak. Ini berpotensi untuk menyumbang kepada latihan yang lebih bagus, fungsi kognitif dan peningkatan psikologikal dalam senaman dalam kalangan atlet.

Rakan kerjasama, Pengasas The Sekolah Bola, Muhamad Yazid Yahaya berkata “Kami ingin merealisasikan impian anak-anak menjadi pemain bola sepak profesional melalui penggabungan sukan dan pendidikan. Selain daripada latihan sukan, kami juga memberi bekalan minuman probiotik Yakult kepada pemain-pemain di akademi kami selepas setiap sesi latihan untuk meningkatkan imuniti dan fungsi usus mereka”. Sebagai rekod, program-program The Sekolah Bola juga mendapat sokongan dari Kementerian Pendidikan sejak 2 tahun yang lalu.

Sesi pertukaran jersi telah berlangsung selepas majlis rasmi menandatangani persefahaman. Semua tetamu jemputan turut berpeluang menikmati minuman susu kultur probiotik Yakult sebelum majlis bersurai.

Aktiviti ini adalah sejajar dengan falsafah syarikat Yakult iaitu mencegah adalah lebih baik dari mengubati, usus yang sihat membawa kepada panjang umur dan untuk menyampaikan kesihatan yang baik kepada seramai orang yang boleh.

Minuman susu kultur probiotik Yakult dinikmati secara harian oleh 40 juta orang di 40 buah negara seluruh dunia kerana kebaikan bakteria probiotiknya bernama strain Shirota, yang terbukti secara saintifik dapat melancarkan pergerakan usus, meningkatkan imuniti dan melindungi daripada jangkitan. Minuman Yakult dibuat sepenuhnya di Malaysia di sebuah kilang berteknologi canggih di Seremban, Negeri Sembilan dan disahkan Halal oleh JAKIM.


Terbuka Korea: Langkah Sze Fei-Izzuddin Terhenti Di Suku Akhir

Beregu lelaki negara, Goh Sze Fei dan Nur Izzuddin nampaknya tidak dapat mengulangi kejayaan menjuarai Terbuka Amerika Syarikat (AS) pada minggu lalu dalam saingan Terbuka Korea pada minggu ini.

Ianya berikutan Sze Fei-Izzuddin yang berada di ranking ke-46 dunia tumpas pada peringkat suku akhir di tangan beregu No.1 dunia dari Indonesia, Fajar Alfian dan Muhammad Rian Ardianto, sebentar tadi.

Dalam pertarungan terbabit, Sze Fei-Izzuddin tumpas secara “straight set” dengan skor 9-21 dan 21-23 dalam tempoh masa 38 minit permainan.

QF#INA🇮🇩 Fajar Alfian-Rian Ardianto(1) def. #MAS🇲🇾 Goh Sze Fei-Izzuddin Rumsani 21-9 23-21

— BAM (@BA_Malaysia) July 21, 2023

Kekalahan itu sekaligus menjadikan Sze Fei-Izzuddin telah tumpas sebanyak lapan kali daripada sembilan pertemuan menentang Fajar-Rian di pentas antarabangsa.

Pada masa yang sama, kekalahan ini hadir selepas Ng Tze Yong yang beraksi dalam kategori perseorangan lelaki turut tumpas di peringkat suku akhir.

Ianya sekaligus menyaksikan tiada sebarang kelibat wakil negara dalam mana-mana kategori bermula peringkat separuh akhir, esok.

Perkara ini sama sekali berbeza berbanding saingan Terbuka Korea pada tahun lalu yang menyaksikan sekurang-kurangnya satu wakil negara berjaya mara ke peringkat separuh akhir iaitu gandingan campuran, Tan Kian Meng dan Lai Pei Jin yang akhirnya berjaya merangkul kejuaraan.


Pahang Sah Ikat Lee Tuck Tapi Kedudukan Dollah Belum Pasti

Pahang mengesahkan telah mendapatkan khidmat bekas kapten Terengganu Football Club (TFC), Lee Tuck untuk mengharungi saingan Liga Malaysia 2021.

Perkembangan menarik itu disahkan sendiri oleh pengurus skuad Tok Gajah, Datuk Mohammed Suffian Awang menerusi satu laporan media tempatan, semalam.

“Lee Tuck sudah sah bersama Pahang (musim depan).” katanya seperti dipetik daripada Stadium Astro.

Baca: Usia Bukan Penghalang, Cheng Hoe ‘Setuju’ Naturalisasikan Lee Tuck & Cabrera

Walaupun telah melakukan kerja awal dengan mendapatkan salah seorang pemain import terbaik dalam saingan Liga Malaysia pada ketika ini, perancangan kem Pahang dilihat sedikit ‘tempang’ apabila belum mengesahkan kedudukan jurulatih mereka, Dollah Salleh.

Ketika ini, Pahang sedang membuat pertimbangan samada mahu mengekalkan Dollah yang telah berkhidmat sebagai ketua jurulatih sejak 2017 atau membawa masuk individu baharu.

“(Tentang jurulatih) masih belum ada keputusan,”

“Jika kepimpinan Pahang selepas ini mahu mengekalkan jurulatih Dollah dan saya sudah mengeluarkan kenyataan bahawa kami mahu mencari jurulatih baru, ia akan jadi tidak bagus.”

“Tidak bagus untuk jurulatih Dollah dan pasukan ini.” jelasnya.

Where is Dollah Salleh headed to next? He hopes to stay on, but it is up to the management to keep him. It is rumoured that Pahang is linked to Nidzam Jamil and Yusri Che Lah, but we shall wait and see. #MFLTransfer2021 #MSL2021 https://t.co/ryYRs7WWxR

Sekiranya khidmat Dollah tidak dilanjutkan, khabar angin bertiup kencang bahawa Pahang mahu mempertimbangkan dua jurulatih muda iaitu Nidzam Jamil (bekas ketua jurulatih Felda United FC) dan Yusri Che Lah (bekas ketua jurulatih Kelantan).

Featured Image: Malaysian Football League


Mora Tak Bohong, Akui Terengganu Sebuah Pasukan Yang Mantap

Walaupun berhasil merekodkan kemenangan, ketua jurulatih Johor Darul Ta’zim (JDT), Benjamin Mora mengakui lawannya merupakan sebuah pasukan yang mantap.

Perlawanan yang berlangsung pada malam tadi itu menyaksikan skuad Harimau Selatan meraih kemenangan dengan keputusan 2-1 hasil jaringan berganda oleh Bergson da Silva pada separuh masa pertama.

Manakala jaringan tunggal oleh Terengganu yang dibimbing oleh Nafuzi Zain pula disumbangkan oleh Kpah Sherman pada minit ke-31.

“Saya tidak boleh berbohong yang Terengganu merupakan sebuah pasukan yang mantap dan punyai ramai pemain baik selain kekuatan di bahagian tengah.

“Mereka juga begitu baik semasa situasi memegang bola malah sering kali dapat mencari kombinasi yang dimahukan selain penyerang, Kpah Sherman cukup kuat serta berbahaya.” katanya dalam sidang media selepas perlawanan.

Pada masa yang sama, jurulatih berusia 42 tahun kelahiran Mexico itu turut memberikan pujian kepada ketua jurulatih Terengganu kerana tidak menggunakan taktikal ‘membuang masa’ semasa di dalam permainan.

“Pujian kepada jurulatih Nafuzi Zain dan saya hormat kepada pasukan yang mahu bermain bola sepak dan tidak membuang masa dalam permainan.

“Mereka melawan dengan penuh bermaruah dan kalah 1-2, mereka sangat hampir untuk mendapatkan sesuatu dalam perlawanan ini dan tuah menjadi milik kami.

“Sherman tidak bernasib baik kerana terdapat dua situasi untuk menjaringkan gol selain kami berjaya berada di situ untuk berikan tekanan, di akhirnya kami tahu bagaimana mahu dapatkan tiga mata,” katanya.

Hasil daripada kemenangan ini, JDT dapat mengekalkan kedudukannya di puncak Liga Super dengan 12 mata hasil daripada empat perlawanan.

Perlawanan seterusnya, JDT yang merupakan juara bertahan dijadualkan menentang PJ City pada 6 Mei kelak.

Featured Image: JOHOR Southern Tigers


Liga Malaysia Dapat Tajaan Jenama Air Mineral Semula Jadi Beroksigen Selama 1 Tahun

Saingan bola sepak tempatan, Liga Malaysia yang dikelolakan oleh Malaysian Football League (MFL) terus-menerus mendapat sokongan dalam bentuk penajaan daripada syarikat-syarikat perniagaan.

Terbaru, MFL mengumumkan menerima tajaan daripada jenama air semula jadi beroksigen iaitu BubbleO2 selama setahun sekaligus diangkat menjadi Rakan Rasmi Air Mineral Semulajadi Beroksigen Liga Malaysia.

Penajaan BubblesO2 kepada MFL termeterai secara rasmi selepas Stuart Ramalingam dan Ain Azizah Ariffin merangkap Ketua Pegawai Eksekutif (CEO) yang mewakili kedua-dua entiti terbabit masing-masing menandatangani kontrak penajaan bertempat di Hilton Petaling Jaya, pada hari ini.

Bagaimanapun, jumlah panajaan daripada BubblesO2 kepada MFL tidak didedahkan kepada umum.

Dimaklumkan, ini merupakan kali pertama buat BubblesO2 yang mengambil punca air jenis bawah tanah bertempat di Rantau, Negeri Sembilan terlibat dalam penajaan bola sepak.

Akan tetapi, ini bukanlah penajaan pertamanya dalam arena atau aktiviti sukan tanah air. Sebelum ini, BubblesO2 sudah bekerjasama serta menaja pelbagai sukan lain seperti bersama pasukan Petronas Yamaha Sprinta-CKJ Racing untuk Kejohanan CubPrix Kebangsaan (2018-2020), kontinjen Majlis Sukan Wilayah Persekutuan semasa SUKMA 2022, pasukan besbol kebangsaan 2022 serta Kejohanan Silat Dunia 2022.

Untuk makluman semua, produk BubblesO2 ini boleh didapati di rangkaian 7-Eleven,kedai Mesra Petronas di semenanjung Malaysia, AeonBIG Hypermarket, AeonMall Store, rangkaian EMart 24 serta Express Mart.

Selain itu, ianya turut ditempatkan untuk pembelian para pengembara di lapangan terbang seperti KLIA Terminal 1 dan KLIA Terminal 2, kedai serbaneka dan farmasi di hospital-hospital awam dan swasta di Lembah Klang serta kawasan R&R di sepanjang lebuhraya PLUS.


Terbuka Korea: Gandingan Yew Sin-Liu Ying Mara Ke Peringkat Suku Akhir Buat Pertama Kali

Selepas mendapat ‘bye’ di Pusingan 32, beregu campuran bebas (independent) negara, Ong Yew Sin dan Goh Liu Ying meraih pula kemenangan percuma di Pusingan 16 dalam saingan Terbuka Korea 2022, hari ini.

Mereka sepatutnya menentang beregu tuan rumah merangkap pilihan pertama kejohanan, Seo Seung-jae dan Chae Yujung. Bagaimanapun, beregu ini tidak beraksi dan Yew Sin-Liu Ying diberikan ‘walkover’ atau kemenangan tanpa bertanding.

Untuk makluman semua, ini merupakan kemaraan pertama Yew Sin-Liu Ying ke pentas suku akhir sejak bergandingan bermula sekitar awal tahun ini.

Sementara itu, di peringkat suku akhir nanti, Yew Sin-Liu Ying bakal menantikan cabaran samada daripada beregu Singapura, Terry Hee Yong Kai dan Tan Wei Han (pilihan kelapan kejohanan) atau beregu Korea, Kim Won-ho dan Jeong Na-eun (ranking ke-247).

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.

Featured Image: Facebook Goh Liu Ying


Hakimi Pemain Laju, Kuat & Mempunyai Tendangan Yang Padu

Pada jendela perpindahan sebelum bermulanya saingan Liga Malaysia 2021, Terengganu FC membuat keputusan untuk menandatangani beberapa orang pemain muda berbakat.

Salah seorang daripadanya adalah penyerang berkaki kidal, Mohamad Hakimi Abdullah yang beraksi bersama skuad Liga Premier, Kelantan, pada tahun lalu.

Dalam aksi pembukaan Liga Super, pemain berusia 21 tahun ini dimasukkan sebagai pemain gantian untuk mengisi posisi ‘flank’ kiri oleh ketua jurulatih, Nafuzi Zain ketika Terengganu ketinggalan kepada pasukan tuan rumah, UiTM FC.

Percaturan Nafuzi nyata membuahkan hasil apabila kehadiran Hakimi memberikan ancaman kepada barisan pertahanan UiTM di bahagian kiri. Dia berjaya mencetak gol kemenangan dengan penuh bergaya menerusi satu rembatan kencang kaki kirinya di minit-minit akhir.

“Hakimi merupakan pemain yang mempunyai kelajuan, kekuatan dan tendangan yang padu tetapi masih banyak yang perlu dipertingkatkan,” ujarnya sambil berkongsikan kemasukan Hakimi kerana mahukan pasukannya mempunyai lebih ‘pace’ ketika melakukan serangan.

Ternyata Nafuzi amat gembira dengan persembahan yang ditunjukkan oleh pemain muda kelahiran Kelantan ini namun beliau melihat Hakimi perlu memburu lebih banyak minit permainan selain daripada meningkatkan lagi kemampuan diri.

“Hakimi ni masih pemain yang muda, memerlukan lebih banyak pengalaman, untuk dapatkan pengalaman, awak perlu lebih minit permainan. Jadi, setiap pemain akan mendapat peluang (untuk bermain),” tambahnya lagi.

Untuk rekod, selain daripada Hakimi, Terengganu turut menandatangani pemain tengah Nik Akif Syahiran, pertahanan Shahrul Nizam dan pemain sayap lincah Faisal Halim dimana kesemuanya berumur di bawah 24 tahun.

Pada masa yang sama, mereka turut menaikkan pangkat beberapa pemain muda daripada pasukan simpanan, Terengganu II dan pasukan pembangunan bawah umur, Terengganu III.

Antaranya penyerang Isa Raman, pemain tengah menyerang Engku Nur Shakir, pertahanan Alif Zakaria dan penjaga gol Syed Nasrulhaq.

Featured Image: Terengganu Football Club


Sukan SEA: Thailand Mendahului Setelah Kunlavut Tewaskan Jacky Di Perlawanan Pertama

Skuad Thailand berhasil mendahului 1-0 dalam perlawanan akhir acara badminton berpasukan lelaki menentang Malaysia dalam temasya Sukan SEA 2021.

Pendahuluan itu berhasil dicetak oleh Thailand setelah perseorangan pertamanya (MD1), Kunlavut Vitidsarn berjaya menumpaskan wakil Malaysia, Jacky Kok Jing Hong pada pertarungan pertama secara “straight set” dengan skor 21-10 dan 21-15.

RESULTS: #SEAGames2021 FINALS (Men’s Team)

Kunlavut Vitidsarn def. Kok Jing Hong 21-10 21-15#DemiMalaysia#BadmintonMalaysia pic.twitter.com/zdPUzgdI7b

— BAM (@BA_Malaysia) May 18, 2022

Berdasarkan rekod, ini merupakan pertemuan sulung melibatkan Jacky yang berada di ranking ke-199 dan Kunlavut yang menghuni ranking ke-18 dunia di pentas antarabangsa.

Sementara itu, perebutan pingat emas bagi acara ini antara Malaysia dan Thailand diteruskan ke pertarungan kedua yang menemukan beregu Man Wei Chong-Tee Kai Wun (ranking ke-34) dengan Chaloempon Charoenkitamorn-Nanthakarn Yordphaisong (ranking ke-196).

Featured Image: Badminton Association of Malaysia


Sri Pahang FC Sedang Nilai Calon Penyerang Tipikal No.9

Pasukan berpangkalan di pantai timur, Sri Pahang FC sedang dalam penilaian akhir terhadap beberapa nama bagi mengisi baki dua slot pemain importnya untuk mengharungi saingan Liga Super 2021.

Menurut Ketua Pegawai Eksekutif (CEO) Sri Pahang FC, Datuk Mohammed Suffian Awang berkata, salah satu daripada slot pemain tersebut akan diisi dengan penyerang tengah tipikal No.9

Manakala satu lagi slot akan diisi dengan pemain pertahanan yang mempunyai kemampuan untuk beraksi sebagai pemain tengah bertahan jika diperlukan.

“Yang pertamanya, kami (mahu) dapatkan khidmat centre forward (penyerang tengah) tipikal No.9 dan mempunyai saiz yang baik untuk berhadapan dengan barisan pertahanan terutamanya kalangan import.”

“Ada satu striker ni bagus, tapi saiznya antara 5 kaki 6 inci, macam mana nak hadapi pertahan import yang rata-ratanya bersaiz lebih besar daripada pasukan lain?”

RUMOURS! Striker Arema FC, Kushedya Hari Yudo (27) dikabarkan diminati oleh klub Malaysia, 🇲🇾Sri Pahang FC.🇲🇾SPFC memang santer dikabarkan bakal mendatangkan pemain Indonesia guna mengisi kuota ASEAN utk 🇲🇾MSL 2021. [Bolacom] pic.twitter.com/WzgCo0MLl2

“Kemudiannya, kami mahu pertahanan yang mampu bermain di posisi defensive midfield (tengah bertahan) supaya dapat dimainkan dalam pelbagai taktikal sebagai contoh ketika bertahan.” katanya ketika dihubungi oleh Sukanz, hari ini.

Menurut Suffian lagi, setakat ini beberapa pemain daripada rantau asia tenggara terutamanya Indonesia menawarkan diri untuk menyertai pasukan Sri Pahang memandangkan ketidaktentuan aksi Liga Indonesia.

Namun begitu, terdapat juga beberapa pemain dari negara di rantau asean yang lain seperti Filipina, Vietnam serta Thailand menawarkan diri untuk mengisi kedua-dua posisi tersebut.

Untuk makluman, kedua-dua slot ini akan diisi oleh pemain dari kelompok negara asia atau asean memandangkan Sri Pahang telah mengikat khidmat pertahanan Herold Goulon (Perancis), pemain tengah Lee Tuck (England) dan pemain tengah menyerang Sergio Aguero (Argentina).

“Keutamaan kami pada masa ini mendapatkan pemain yang mementingkan semangat berpasukan dan mampu serasi bersama rakan pasukan di dalam dan luar padang, menjadi satu keluarga.” tambahnya lagi sambil mendedahkan ianya sebahagian daripada penerapan jurulatih baharu, Thomas Dooley.

Bagi kalangan pemain tempatan, Sri Pahang akan dikuatkan dengan 21 orang pemain dimana hampir 85% daripadanya merupakan anak jati negeri Pahang Darul Makmur. Antara muka baharu yang dibawa masuk oleh Sri Pahang ialah Hafiz Ramdan, Ezanie Mat Salleh, Zharif Irfan, Malik Mat Arif, Shahrul Aizad, dan Baqiuddin Shamsudin.


Sukan Komanwel: Juara Dunia, Pusarla Berhempas-Pulas Atasi Goh Jin Wei

Pertarungan kedua bagi perlawanan akhir acara badminton berpasukan di temasya Sukan Komanwel Birmingham 2022 antara India dan Malaysia menemukan Pusarla Venkata Sindhu dan Goh Jin Wei.

Pusarla yang menghuni ranking ketujuh dunia merangkap juara dunia 2019 menepati ramalan mencetak kemenangan dalam perlawanan ini namun ianya tidak datang dengan mudah.

Pemain berusia 27 tahun ini terpaksa berhempas-pulas mengerahkan kudratnya sebelum berhasil merekodkan kemenangan secara “straight set” 22-20 dan 21-17 ke atas Jin Wei yang berada di ranking ke-60 dunia.

RESULTS: #Birmingham2022 FINAL#MAS🇲🇾 1-1 #IND🇮🇳

Pusarla Sindhu def. Goh Jin Wei 22-20 21-17#DemiMalaysia#BadmintonMalaysia pic.twitter.com/gBYiuaBVK1

— BAM (@BA_Malaysia) August 2, 2022

Untuk rekod, kemenangan yang diraih pada hari ini menjadikan Pusarla melebarkan rekod kemenangan ke atas Jin Wei kepada tiga kemenangan berturut-turut di pentas antarabangsa.

Sebelum ini, Pusarla telah berhasil menewaskan Jin Wei sebanyak dua kali di kejohanan Piala Sudirman 2019 dan saingan Indonesia Masters 2018.

Pada masa yang sama, kemenangan ini membolehkan pasukan India menyamakan kedudukan 1-1 dengan Malaysia dalam acara perebutan kilauan pingat emas Sukan Komanwel ini.

Bagi perlawanan seterusnya yang melibatkan pertemuan perseorangan lelaki, Ng Tze Yong yang mewakili Malaysia akan turun menentang taruhan India, Srikanth Kidambi.

Featured Image: Badminton Association of Thailand


Ketinggian 1.94m Papé Diakité Solusi Terengganu Untuk Rebut Bola Di Udara

Semifinalis Piala Malaysia 2021, Terengganu FC mengumumkan kedatangan pemain import baharu keduanya yang merupakan seorang pertahanan berketinggian 1.94 meter (m), Papé Diakité, pada hari ini.

Dimaklumkan, pemain kelahiran Dakar, Senegal yang berusia 28 tahun ini diikat kontrak selama setahun bersama pasukan berpangkalan di pantai timur itu khusus untuk menggantikan pemergian pertahanan import musim lalu, Carli de Murga.

Selamat Datang PAP'E DIAKIT'E! 🏴🏳#TerengganuFC#WeBleedBlackAndWhite pic.twitter.com/5Bk6nZfk2K

Sementara itu, ketua jurulatih, Nafuzi Zain melihat kedatangan bekas pemain Liga Belgium dan Vietnam ini bukan sahaja untuk mengukuhkan benteng pertahanan skuad Hitam Putih untuk mengharungi saingan Liga Malaysia musim hadapan.

Malahan, kelebihan fizikal terutamanya ketinggian 1.94m yang dimilikinya itu akan menjadi solusi kepada kekurangan yang dihadapi oleh Terengganu pada musim lepas iaitu perebutan bola di udara.

Pada masa yang sama, Nafuzi turut mengharapkan Papé dapat menyesuaikan diri bersama pasukan termasuk corak permainan Terengganu dengan cepat.

Untuk makluman semua, Papé bakal menyarung jersi bernombor 44 bersama Terengganu kelak.


Mesut Ozil Berpisah Dengan Fenerbahce, Kini Berstatus Ejen Bebas

Bekas pemain tengah skuad kebangsaan Jerman, Mesut Ozil kini tidak terikat dengan mana-mana kelab serta bergelar ejen bebas (free agent).

Ianya berikutan pemain berusia 33 tahun ini dilaporkan oleh beberapa agensi media di Turki  telah berpisah dengan kelabnya, Fenerbahce secara persetujuan bersama, semalam.

Untuk makluman semua, Fenerbahce mengumumkan menggugurkan Ozil daripada skuadnya pada penghujung Mac lalu tanpa sebarang penjelasan kepada umum.

Selain daripada tidak dapat beraksi ekoran pengguguran tersebut, Ozil juga tidak dibenarkan menyertai latihan rasmi pasukan utama Fenerbahce bersama rakan sepasukannya yang lain.

Turkish German football star Mesut Özil parts ways with Istanbul giant Fenerbahçe after mutually terminating contract, 18 months after move from Premier Leaguehttps://t.co/O8DqdqkoEa

— DAILY SABAH (@DailySabah) July 11, 2022

Difahamkan, menurut satu laporan yang lain, pengguguran Ozil itu berpunca daripada insiden pertengkarannya bersama ketua jurulatih sementara Fenerbahce pada ketika itu, Ismail Kartal.

Namun begitu, setelah hadirnya ketua jurulatih yang baharu, Jorge Jesus, sebuah saluran televisyen di Turki, NTV Spor melaporkan Ozil tidak berada dalam perancangannya untuk musim baharu kelak.

Pada masa yang sama, laporan itu turut menyatakan Ozil sedang berunding dengan sebuah kelab lain yang turut berpangkalan di Istanbul iaitu Istanbul Basaksehir – pasukan yang menamatkan saingan Superlig di tangga keempat, musim lalu.

Baca: 5 Perkara Menarik Mengenai Pasukan Yang Mengalahkan Man Utd, Istanbul Basaksehir

Malahan terdapat juga khabar angin tentang kebarangkalian Ozil berpindah ke kancah bola sepak Amerika Syarikat, Major League Soccer (MLS).

Sebagai tambahan, Ozil diumumkan menyertai Fenerbahce pada awal tahun 2021 yang lalu setelah berpisah dengan Arsenal. Sepanjang bersama Fenerbahce, dia sempat melakukan 36 penampilan, menjaringkan 8 gol serta mencerak 3 “assist”.


Lion City Sailors & Kim Do-hoon Berpisah Selepas Setahun Bersama

Pendahulu Liga Perdana Singapura (SPL), Lion City Sailors FC mengumumkan mereka berpisah dengan ketua jurulatihnya dari Korea, Kim Do-hoon.

Walaupun jurulatih yang membawa Ulsan Hyundai menjuarai Liga Juara-Juara AFC (ACL) 2020 ini mempunyai kontrak bersama skuad The Sailors sehingga 2023, penamatan kontraknya itu diumumkan secara rasmi menerusi satu kenyataan media kelab, semalam.

Kesepakatan penamatan kontrak antara kedua-dua pihak ini hadir sehari selepas Do-hoon dikenakan hukuman gantung 3 perlawanan SPL dan denda sekitar 2,000 Dolar Singapura oleh Persatuan Bola Sepak Singapura (FAS).

Lion City Sailors and Head Coach Kim Do-hoon have reached a mutual agreement to part ways. We thank him for his service, and we wish him the best in his future endeavours.

— lioncitysailorsfc (@lioncitysailors) August 11, 2022

Hukuman itu dikenakan atas alasan kelakuan ganas iaitu menanduk penolong ketua jurulatih Tampines Rovers, Mustafic Fahrudin di penghujung perlawanan SPL pada 24 Julai lalu di Stadium Jalan Besar.

Untuk rekod, Do-hoon diumumkan menyertai Lion City Sailors pada Mei 2021. Sekitar setahun bersama kelab kaya raya berpangkalan di Singapura ini, Do-hoon yang berusia 52 tahun ini telah membantu The Sailors memenangi saingan SPL 2021 dan Community Shield 2022.

Sebagai tambahan, dalam kenyataan yang sama, kekosongan yang ditinggalkan Do-hoon digantikan dengan Pengarah Teknikal Kelab, Luka Lalic selaku ketua jurulatih sementara (interim).

Featured Image: Lion City Sailors


MTA Anjur Malaysian Teqball Grand Prix Bermula Januari Hingga November 2023

Bagi mencapai sasaran untuk mengembangkan atlet teqball kebangsaan dari peringkat akar umbi, Persatuan Teqball Malaysia (MTA) akan hadir dengan satu kejohanan ulungnya – Malaysia Teqball Grand Prix pada tahun hadapan.

Menerusi satu kenyataan rasmi badan induk terbabit, kejohanan tersebut dijadualkan bermula Januari hingga November serta dilangsungkan di lapan buah lokasi berbeza di seluruh negara.

Pada masa yang sama, MTA turut mendedahkan akan berbincang dengan Suruhanjaya Koperasi Malaysia (SKM) mengenai kebarangkalian membentuk kerjasama untuk penganjuran kejohanan tersebut.

Selain itu, MTA juga sedang meneliti prospek untuk memperbadankan kejohanan ini sebagai sebuah syarikat – mencontohi penswastaan yang dibuat oleh Malaysian Football League (MFL) bagi saingan bola sepak tempatan Malaysia.

Untuk pengetahuan semua, teqball merupakan sejenis sukan yang menggabungkan elemen bola sepak dan ping pong. Pemain perlu memainkan bola tersebut seperti bermain ping pong menggunakan mana-mana anggota badan kecuali tangan dan lengan. Dan ianya dimainkan di atas meja melengkung khas (teq table).

Permainan ini bermula pada tahun 2014 di Budapest, Hungary dan berkembang ke seluruh dunia selepas daripada itu. Di Malaysia sendiri, MTA ditubuhkan bermula tahun 2018 dan dipimpin oleh Siva Kumar Jakarathan.


Video: Pemain Malaysia-Finland, Nooa Laine Raih Gol Sulung Dalam Kancah Veikkausliiga

Pemain tengah kacukan Malaysia-Finland, Nooa Laine meraih jaringan sulung dalam liga utama Finland, Veikkausliiga ketika mewakili pasukannya, SJK Seinäjoki menentang IFK Mariehamnin.

Pemain yang bakal menginjak usia 19 tahun ini berhasil meletakkan namanya selaku penjaring pada minit ke-15 setelah pantas mengambil peluang daripada pemain lawan yang gagal mengawal bola dengan baik.

MAALI ⚽Nooa Laine ja uran ensimmäinen Veikkausliigamaali 🔥#SJKIFKM pic.twitter.com/MQw0l28BiS

Jaringan tersebut telah membantu pasukannya mencatatkan kemenangan 3-0 serta melonjakkan pasukannya menduduki tangga keempat dalam carta liga selepas mengharungi 10 perlawanan.

Bukan itu sahaja, Nooa turut dinobatkan selaku ‘Man of The Match’ (MOTM) atas aksi yang memberangsangkan dalam perlawanan yang berlangsung di halaman sendiri, OmaSP Stadion, semalam.

Sebagai rekod, ini merupakan penampilan ketujuh Nooa dalam saingan liga utama Finland. Pemain yang turut berkemampuan untuk beraksi di belakang penyerang dan sayap ini mencatatkan penampilan pertamanya ketika aksi keempat liga.

Untuk pengetahuan semua, Nooa yang diumumkan menyertai SJK Seinäjoki pada Januari lalu mempunyai kontrak bersama pasukan ini sehingga penghujung tahun 2022.

Selain itu, pemain yang mewarisi darah Malaysia menerusi bapanya pernah bermain bersama skuad kebangsaan Finland Bawah 17 Tahun (B-17) dan merekodkan sebanyak 9 penampilan.

Saksikan sorotan penuh perlawanan antara SJK Seinäjoki menentang IFK Mariehamnin pada pautan di bawah:


Malaysia Masters: Aaron-Wooi Yik Rekod Kemenangan Ke-2 Berturut-Turut Ke Atas Koga-Saito

Beregu lelaki utama negara, Aaron Chia dan Soh Wooi Yik tiada masalah untuk mengulangi kemenangan ke atas beregu Jepun, Akira Koga dan Taichi Saito pada hari ini.

Minggu lalu, Aaron-Wooi Yik berhasil merekodkan lawan yang sama di Pusingan 32, Terbuka Malaysia. Kemenangan itu sekali lagi diulangi di peringkat Pusingan 32, saingan Malaysia Masters.

Dalam perlawanan tersebut, beregu negara yang menghuni ranking keenam dunia ini menumpaskan Koga-Saito secara “straight set” dengan skor 21-16 dan 21-19 dalam tempoh masa 43 minit permainan.

R32#MAS🇲🇾 Aaron Chia-Soh Wooi Yik(5) def. #JPN🇯🇵 Akira Koga-Taichi Saito 21-16 21-19#DemiMalaysia#BadmintonMalaysia pic.twitter.com/8X2JipAL3u

— BAM (@BA_Malaysia) July 5, 2022

Sebagai rekod, ini merupakan pertemuan ketiga melibatkan Aaron-Wooi Yik dan Koga-Saito di pentas antarabangsa. Setakat ini, Akira-Saito hanya meraih kemenangan ke atas Aaron-Wooi Yik ketika bertemu buat julung kalinya dalam saingan Terbuka Denmark 2021.

Sementar itu, kemenangan yang diraih ke atas Koga-Saito ini membolehkan Aaron-Wooi Yik menempah tiket kemaraan ke Pusingan 16 saingan berstatus Jelajah Dunia Super 500 BWF.

Menanti mereka di peringkat tersebut adalah beregu Korea yang menduduki tangga ke-98 dunia, Kim Gi-jung dan Kim Sa-rang. Untuk makluman, pasangan ini mara selepas menyingkirkan beregu Taiwan, Lee Jhe-Huei dan Yang Pro-hsuan, petang tadi.

Featured Image: Badminton Association of Malaysia


Farah Ann Masih Disenaraikan Untuk Mewakili Malaysia Di Sukan SEA Vietnam

Walaupun heboh mengenai desas-desus persaraan melibatkan ratu gimnastik negara, nama Farah Ann Abdul Hadi masih disenaraikan oleh Persekutuan Gimnastik Malaysia (MGF) untuk mewakili Malaysia ke Sukan SEA Vietnam 2021 pada Mei kelak.

Menurut laporan Bernama, Setiausaha Agung MGF, Afrita Ariany berkata pihaknya turut mendengar desas-desus berkenaan namun tiada sebarang surat persaraan dihantar oleh atlet berusia 27 tahun itu, sehingga kini. Oleh demikian, pihak MGF tetap menyenaraikan namanya.

“Kami hanya mengetahui rancangan beliau untuk bersara semasa mesyuarat Jawatankuasa Kerja bersama jurulatihnya dan Majlis Sukan Negara (MSN) baru-baru ini. (Menurut jurulatihnya) beliau dikatakan akan bersara. Malah, Farah juga memaklumkan (perkara itu) kepada beberapa orang yang rapat dengannya.

“Saya masih menunggu hitam putih. Bagaimanapun, beliau masih dalam senarai kami untuk Sukan SEA,” katanya seperti dipetik daripada portal milik agensi berita nasional itu.

Terdahulu, ketua jurulatih artistik wanita kebangsaan, Ng Shu Wai tidak menolak kemungkinan atlet kelahiran Subang, Selangor itu akan bersara daripada sukan ini. Tambahan pula, Farah sudah dua minggu tidak mengikuti latihan bersama skuad kebangsaan.

Sebagai tambahan, di temasya dwitahunan berkenaan, MGF meletakkan sasaran untuk memungut empat pingat emas dalam acara gimnastik termasuk daripada acara berpasukan.

Featured Image: Majlis Sukan Negara Malaysia


Shereen Vallabouy Pecah Rekod Acara 400m Berusia Tiga Dekad

Atlet olahraga yang berpangkalan di Amerika Syarikat, Shereen Samson Vallabouy kini meletakkan dirinya selaku wanita terpantas dalam acara 400 meter (m) bagi peringkat kebangsaan.

Ianya hadir selepas atlet berusia 25 tahun ini berhasil menamatkan larian dalam tempoh 51.80 saat (s) dalam peringkat saringan di Kejohanan Olahraga Tahunan Mt SAC ke-63 di California, awal pagi Sabtu waktu Malaysia.

Bagaimanapun, catatan masa terbabit meletakkan Shereen di tempat kelima dalam perlumbaan terbabit.

A post shared by WinonaStateTF (@winonastatetf)

Akan tetapi, catatan masa oleh atlet Winona State University itu sekaligus meleburkan rekod 52.56s yang berusia tiga dekad dipegang oleh Allahyarhamah Rabia Abdul Salam.

Untuk makluman, rekod kebangsaan tersebut dicipta Rabia pada tahun 1993 di Filipina.

Sebelum ini, Shereen telah mencipta sensasi apabil menempa rekod baharu kebangsaan bagi acara larian 400m dalam dewan dengan catatan masa 52.27s sekaligus meraih pingat emas di Kejohanan Trek & Balapan Dalam Dewan Divisyen II NCAA pada bulan lalu.

Sebagai tambahan, Shereen menjadi taruhan buat Kontinjen Malaysia untuk beraksi di temasya Sukan SEA 2023 di Kemboja bagi acara 400m dan 4x400m.

Featured Image: Instagram Shereen Vallabouy


Juara Sepanyol Minat Dapatkan Khidmat Jesse Lingard

Khidmat pemain tengah Manchester United dan England, Jesse Lingard dikhabarkan sedang diintai oleh juara liga Sepanyol, Athletico Madrid.

Perkembangan tersebut dilaporkan secara eksklusif oleh laman sesawang 90min sekitar awal pagi tadi.

Nama Lingard menjadi sebutan setelah dia tampil cemerlang ketika beraksi bersama West Ham United secara pinjaman, musim lalu.

The run 😍The finish 🎯Your @SkyeCloudLTD Goal of the Month goes to this beauty from Jesse Lingard! pic.twitter.com/sjEtHD8UYY

Bersama skuad yang dibimbing oleh David Moyes itu, Lingard telah menjaringkan sembilan gol daripada 16 penampilan yang dilakukan di kelab yang berpangkalan di London tersebut.

Bagi penyokong-penyokong West Ham, mereka turut berharap Lingard kembali bersama mereka untuk saingan musim 2021/2022 yang akan membuka tirainya tidak lama lagi.

Ketika ini, pemain berusia 28 tahun ini masih mempunyai baki kontrak selama semusim lagi bersama Red Devils.


Indonesia Masters: Pemain No.1 Tuan Rumah Singkir Zii Jia Di Suku Akhir

Perseorangan No.1 tuan rumah, Anthony Sinisuka Ginting menunjukkan Lee Zii Jia jalan keluar daripada saingan Indonesia Masters 2022.

Pemain No.6 dunia yang beraksi di hadapan majoriti penyokongnya sendiri itu berhasil menumpaskan Zii Jia di peringkat suku akhir yang berlangsung di Istora Senayan, Jakarta, sebentar tadi.

Dalam perlawanan tersebut, Ginting terlebih dahulu tumpas pada set pertama dengan skor  18-21 kepada Zii Jia.

DAIHATSU Indonesia Masters 2022MS – Quarter final18 21 21 🇮🇩Anthony Sinisuka GINTING🏅21 16 15 🇲🇾Zii Jia LEE

🕗 in 69 minutes https://t.co/YyBukP2yed

— BWFScore (@BWFScore) June 10, 2022

Akan tetapi, Ginting berhasil bangkit dalam dua set seterusnya dengan skor 21-16 dan 21-15 sekaligus mengesahkan kemenangannya dalam perlawanan ini.

Sebagai rekod, ini merupakan pertemuan yang keenam melibatkan Ginting dan Zii Jia di pentas antarabangsa. Namun begitu, dengan kemenangan ini, Ginting menjadikan rekod kemenenangannya ke atas Zii Jia lima berbalas satu daripada keseluruhan.

Sementara itu, Ginting selaku pemenang akan bertemu samada pemain No.1 dunia, Viktor Axelsen atau pemain Hong Kong, Ng Ka Long Angus di peringkat separuh akhir yang dijadualkan berlangsung esok.


‘Rusuhan’ di GBK Pengalaman Tidak Dapat Dilupai Jurugambar Berpengalaman, Khairil Jaafar

Huru-hara yang berlaku ketika perlawanan di antara Malaysia menentang Indonesia di Stadium Utama Gelora Bung Karno (GBK) bukan sahaja tidak dapat dilupakan penyokong yang ke sana malahan jurugambar yang bertugas membuat liputan, Khairil Ajhar Jaafar.

Perlawanan yang berakhir dengan keputusan 3-2 memihak kepada skuad Harimau Malaya itu dicemari dengan insiden beberapa penyokong Indonesia cuba menyerang kelompok penyokong Malaysia semasa perlawanan berlangsung.

“Tidak boleh dilupakan, tahun lepas semasa bertandang ke Indonesia kena baling batu oleh penyokong Indonesia di GBK.

“Kita duduk tepi (padang) tu berhampiran dengan (tempat duduk) penyokong Malaysia, rusuhan yang terjadi tu dekat dengan kita,” katanya ketika berkongsi pengalamannya kepada Sukanz.

Selepas tamatnya perlawanan, sekelompok penyokong Indonesia telah bertindak mengepung dan ‘menunggu’ penyokong Malaysia di luar. Ini memaksa penyokong dan juga pengamal media Malaysia ‘bermalam’ atas faktor keselamatan sehingga ke awal pagi di stadium menantikan mereka bersurai.

Itu menjadi pengalaman paling diingati oleh Khairil sejak berkecimpung sebagai jurugambar sukan lebih kurang sedekad ini. Di Malaysia pula, antara pengalaman yang tidak dapat dilupakannya adalah ketika bertugas membuat liputan dalam sebuah perlawanan melibatkan saingan piala.

“Perselisihan penyokong yang paling teruk adalah antara Kedah dan Perak di Stadium Perak pada tahun 2014, masa tu kena baling air dengan penyokong sampai basah habis kamera. Mujurlah semuanya (peralatan) tidak mengalami (sebarang) kerosakan.” ujarnya.

Bercerita mengenai pengalamannya sebagai jurugambar, Khairil mula berjinak dalam bidang fotografi sekitar tahun 2007. Ketika itu, dengan sedikit modal yang terkumpul di tangan, dia bermula dengan kamera filem.

Pada tahun 2010, barulah dia mula menggunakan kamera digital dan menceburi bidang fotografi sukan bersama pasukan bola sepak kesayangannya, Kedah.

“Bermula sebagai jurugambar sukan ini (pada) tahun 2010, bersama kelab penyokong (fans club) Kedah, hijaukuning.com, masa tu ikut kelab penyokong untuk (buat liputan) menangkap gambar dan sebagainya.”

Ketika zaman awal pembabitannya dalam fotografi sukan, memang diakui dirinya sangat noob. Namun dengan passion, kecekalan dan perkongsian daripada ramai rakan-rakan jurugambar yang lain, Khairil berhasil meningkatkan skil dan kualiti hasil kerjanya dari semasa ke semasa.

“Tahun 2012 diberi peluang untuk sertai (organisasi media) Dunia Sukan, ketika ini masih lagi bekerja dan makan gaji, manakala pekerjaan sebagai jurugambar hanyalah sebagai separuh masa atau freelance.” katanya.

Khairil mula mengambil keputusan untuk menjadi jurugambar sukan secara sepenuh masa bermula pada tahun 2015. Itupun selepas syarikat dia bekerja terpaksa membuang pekerja disebabkan oleh masalah kewangan.

Tanpa menoleh ke belakang lagi, Khairil mula menumpukan sepenuh perhatian sebagai jurugambar sukan. Selain itu, Khairil juga menjadi jurugambar rasmi buat pasukan bola Kedah dan Malaysia.

Antara penglibatan tertinggi Khairil adalah terlibat membuat liputan bagi tiga edisi Piala AFF Suzuki iaitu 2014, 2016 dan terbaharu edisi 2018 di mana Malaysia menjadi naib juara. Manakala untuk temasya Sukan SEA pula, Khairil turut terlibat membuat liputan sebagai jurugambar sebanyak 3 kali.

Tahun ini, dia sepatutnya terbang ke bumi matahari terbit untuk bertugas sebagai jurugambar di temasya Sukan Olimpik 2020 Tokyo. Malangnya, pandemik Covid-19 melanda dunia pada tahun ini dan menyebabkan ianya ditunda pada tahun hadapan.

Cita-cita terbesar Khairil adalah untuk membuat liputan sebagai jurugambar di kejohanan Piala Dunia sekurang-kurangnya sekali seumur hidup.

Sambil ketawa Khairil menjawab, “Kaya dengan kawan-kawan dan kaya dengan sokongan.”

“Bidang fotografi ini merupakan bidang yang memerlukan pelaburan yang mahal disebabkan oleh peralatan-peralatannya yang mahal.

“Dia punya pulangan tu lambat, contohnya macam sekarang, disebabkan oleh pandemik Covid-19, segala acara-acara sukan tidak boleh dilangsungkan dan pendapatan terjejas.”

Tambahnya lagi, “Nak kaya tu tak dapat tapi boleh untuk menyara kehidupan dan dapat (juga) bermewah sekali-sekala.”

Namun dengan kerjaya sebagai jurugambar sukan telah memberikannya peluang untuk bertemu dan berkenalan dengan jurugambar-jurugambar tempatan dan luar negara sekaligus dapat belajar banyak perkara daripada mereka.

Dan sebagai bonus, kerjaya ini memberikan peluang buatnya untuk ‘pusing’ ke semua stadium di seluruh Malaysia untuk membuat liputan dalam saingan bola sepak tempatan. Selain itu, semua stadium di setiap ibu negara ASEAN serta Korea Selatan, India dan Australia telah dilawatinya.


Ucap ‘bye-bye’ Kepada Sukan Permotoran – Ini Penjelasan Hafiz Syahrin

Baru-baru ini pelumba Moto2 negara, Hafizh Syahrin membuat satu hantaran menerusi Intagram Story memberikan bayangan untuk meninggalkan sukan permotoran selepas tamatnya tahun 2020.

Bagaimanapun, pelumba berusia 26 tahun itu menegaskan mahu meneruskan karier dalam sukan permotoran dan Instagram Story yang dibuat sekitar dua minggu lalu hanya untuk meluahkan kesamaran mengenai masa depannya.

Pada masa yang sama, pelumba Aspar Team yang berazam untuk kembali ke saingan kelas premier, MotoGP pada tahun hadapan memohon orang ramai khususnya rakyat Malaysia untuk terus menyokong kariernya.

Selain itu, Hafizh mendedahkan ada pihak yang bermain politik untuk menghalang pelumba tempatan sepertinya daripada berjaya dalam arena permotoran di peringkat antarabangsa.

“Sebenarnya tiada kata putus cuma saya nak kongsikan selama 13 tahun dalam sukan permotoran, tanpa sokongan yang cukup kuat mungkin agar sukar untuk teruskan perjuangan ini, kalau boleh saya tidak mahu ada politik.

“Saya tidak tahu lagi (sama ada akan beraksi dalam MotoGP musim depan), tapi saya ingin terus berlumba tetapi saya tidak berapa minat dengan politik dalam sukan permotoran ini apabila ada pihak yang ingin melihat pelumba Malaysia tidak berjaya (gagal).

“Kita tidak boleh berdengki, bersikap tikam belakang sedangkan sama-sama bawa nama Malaysia tetapi ada orang dalam sukan permotoran ingin (lihat) saya jatuh,” katanya seperti dipetik daripada Stadium Astro.

OH MY GOD!Enea Bastianini suffers a major crash in the middle of the traffic in Turn 1 and another rider collides with his bike! 😱#MotoGP #MotoMad #AustrianGP #Moto2 pic.twitter.com/GNcWn6illV

Dalam perlumbaan Austria GP yang berlangsung pada 16 ogos lalu, Hafizh menerima nasib malang apabila terlibat dalam satu kemalangan yang mengerikan sehingga tidak dapat meneruskan perlumbaan tersebut.

Mujurlah tiada sebarang kecederaan serius menimpanya namun Hafizh terpaksa berjalan menggunakan cruthces selama beberapa hari. Dia disahkan tidak cergas untuk mengharungi perlumbaan berikutnya, Styria GP, ahad lalu.

Ketika ini, Hafizh atau nama gelarannya, El Pescao berada di tanah air. Dia semakin pulih dan sudah mula mengatur sesi latihannya supaya dapat kembali ke litar untuk mengharungi perlumbaan Moto2 seterusnya, di San Marino.

“Sebenarnya saya sudah boleh berjalan tanpa tongkat dan beberapa hari lagi, Insya-Allah saya boleh mula mengadakan latihan di kediaman seperti awal Perintah Kawalan Pergerakan (PKP) lalu.

“Saya akan minta isteri hantar peralatan latihan ke hotel ini untuk saya membolehkan berkayuh agar dapat melonggarkan otot.

“Saya akan beraksi dalam GP San Marino sebab yakin boleh menunggang semula.

“Cuma ketika di Austria minggu lalu, dua doktor menekan terlalu kuat di tempat tercedera dan kalau sesiapa pun yang diperlakukan begitu, pasti akan kata sakit,” katanya.


Adakah Ini Merupakan Logo Baharu TRW Kelantan FC?

Laman sosial TRW Kelantan FC pada hari ini dilihat memuat naik logo baharu bagi pasukan tersebut setelah diambil alih oleh usahawan tempatan, Norizam Tukiman.

Berdasarkan pengamatan secara terperinci, keseluruhan logo kelihatan sama seperti versi sedia ada dengan mengekalkan kijang, lambang dan warna merah pada bendera negeri kelantan serta perkataan The Red Warrior.

Namun terdapat perubahan kecil iaitu pertukaran perkataan ‘Kelantan FA’ kepada ‘Kelantan FC’. Ia diyakini menjadi simbolik kepada pasukan berpangkalan di pantai timur itu telah bertukar status menjadi sebuah pasukan swasta, pada masa ini.

Di ruangan komen, perubahan kecil pada logo TRW Kelantan FC ini mendapat reaksi yang pelbagai dalam kalangan para penyokong dan peminat.

“Logo sedia ada ini (berada) dalam kelas tersendiri. Cukup ramuan serba serbi. Ado identiti, ado budaya, ado aura… Yang paling penting, ianya sarat menyimpan memori gemilang zaman jadi raja bola sepak Malaysia.. Kekalkan logo sedia ada.” tulis Syafiq Zulkiflee di ruang komen.

“Comel doh ni…” Tulis Awang secara ringkas menyokong pengekalan logo dengan perubahan kecil tersebut.

Sementara itu, beberapa penyokong menyuarakan pandangan agar pemilik TRW Kelantan FC membuat logo baharu dengan rekaan yang lebih ringkas dan kemas. Mereka turut menjadikan rekaan logo Johor Darul Ta’zim (JDT) dan Terengganu Football Club (TFC) sebagai contoh.

“Mungkin, TRW Perlu logo yang baru sesuai dengan imej dan pengurusan baharu.” tulis Shawal A. Hj Mohamed.

“Buat logo macam JDT dan TFC, ringkas tapi comel.” kata Abe Kakashi TRW.

“Nampok serabut sangat…TRW perlu logo baru…” kata Irwan yang tidak ketinggalan menyuarakan padangan buat pasukan kegemarannya.

“Rambu-ramba ni serabutlah. Dah tahun 2020 ni orang nak (rekaan) minimalis… Jersey collector pun suka nak beli. Lambang biar simple.. Jersey buat la warna batik Kelantan atau warna-warna wayang kulit.” tulis Amir Yusoff yang turut mengatakan logo sedia ada ini merupakan insiprasi daripada logo 125 tahun Arsenal ketika di bawah pengurusan presiden terdahulu, Tan Sri Annuar Musa.

Berdasarkan muat naik oleh laman sosial TRW Kelantan FC, tiada sebarang makluman dibuat namun logo tersebut dijadikan Profile Photo untuk akaun rasmi pasukan tersebut.


Persefahaman Kumaahran-Darren Lok Masih Boleh Dipertaruhkan PJ City

Pemain sayap baharu Petaling Jaya City FC (PJ City), S. Kumaahran percaya persefahaman dan keserasiannya bersama penyerang kacukan, Darren Lok masih berbaki.

Justeru, pemain berusia 25 tahun ini yakin gandingannya bersama Darren yang pernah dijelmakan ketika bersama Johor Darul Ta’zim II (JDT II) dapat membantu skuad The Pheonix untuk mencapai sasaran lima terbaik dalam saingan Liga Super, musim ini.

Bagaimanapun, sebagai pemain baharu yang menyertai PJ City, tumpuan utama Kumaahran buat masa ini adalah merebut tempat dalam kesebelasan utama skuad bimbingan P. Maniam terlebih dahulu.

“Saya pernah bermain dengan Darren ketika dengan JDT II, jadi persefahaman dan keserasian dalam padang itu saya percaya masih ada.

“Yang penting sekali saya kena dapatkan tempat dahulu untuk bermain dan kalau bergandingan dengan Darren, saya akan menggunakan peluang sebaik mungkin untuk pasukan terutamanya untuk capai sasaran kedudukan lima terbaik.

“Musim lepas mungkin sasaran mereka tidak tercapai apabila berada di tangga ketujuh, jadi tahun ini dengan kehadiran beberapa lagi pemain baharu, kami semua akan cuba membantu pasukan sebaik mungkin untuk raih sasaran itu”, jelasnya.

Musim lalu, Kumaahran dipinjamkan oleh JDT kepada Melaka United. Persembahannya menyerlah bersama skuad Hang Tuah dan mendapat pujian ramai peminat tempatan. Dia berhasil merekodkan 15 penampilan dan menjaringkan 4 gol.

Prestasi Darren bersama PJ City tidak kurang hebatnya pada musim lalu. Namun, persembahan penyerang berusia 30 tahun ini tidak berlanjutan apabila dia mengalami kecederaan di bahagian fibula pada pertengahan musim yang memaksanya berehat panjang.

Untuk makluman semua, kedua-dua pemain ini  pernah beraksi bersama di skuad simpanan Harimau Selatan sekitar tahun 2018 hingga 2019.

Featured Image: JOHOR Southern Tigers


Menteri: Tawaran Peruntukan Naik Taraf Rumput Padang Setiap Negeri Oleh KBS Idea TMJ

Menteri Belia dan Sukan, YB Hannah Yeoh mengakui tawaran peruntukan melalui dana geran padanan daripada Kementerian Belia dan Sukan (KBS) bagi menaik taraf padang bola sepak terpilih setiap negeri kepada penanaman rumput jenis zeon zoysia adalah idea daripada pemilik Kelab Bola Sepak Johor Darul Ta’zim (JDT), DYAM Tunku Ismail Ibni Sultan Ibrahim merangkap Tunku Mahkota Johor (TMJ).

Menerusi laporan media semalam, Hannah yang juga merupakan Ahli Parlimen Segambut mengesahkan tawaran itu telah dibuat ketika mesyuarat pertama KBS bersama Exco setiap negeri pada Januari lalu. Ketika ini, pihaknya sedang menunggu maklum balas setiap wakil negeri yang dijangka akan disampaikan dalam mesyuarat kedua akan datang.

“Betul ini idea DYAM Tuanku @hrhcrownprinceofjohor untuk mencadangkan lebih banyak stadium di seluruh Malaysia mempunyai padang rumput yang berkualiti.” tulis Hannah yang membalas komen Tunku Ismail pada sebuah hantaran di laman sosial, Instagram.

Sebelum itu, TMJ meninggalkan komen mengenai realiti mentaliti pemilik dan presiden kelab-kelab bola sepak tanah air yang tidak mahu memperuntukkan belanja terhadap padang biarpun berbelanja puluhan juta untuk pasukan masing-masing setiap tahun.

“Kalau nak tunggu owner (pemilik) atau president club (presiden kelab), sampai bila-bila rumput lembu. Boleh belanja berpuluh juta setiap tahun tetapi padang 900k tak boleh buat.”

“Baru-baru ni saya ada beri cadangan ke seorang owner club (pemilik kelab). Saya cakap buat masa menunggu stadium baru siap, tukar padang stadium yang pakai sekarang. At least (sekurang-kurangnya), apabila stadium baru siap anda mempunyai 2 padang quality (berkualiti).”

“Dia jawab FAM kena bantu.”

“Semenjak bila badan induk yang bertanggungjawab atas infra club kita? Tetapi inilah akibatnya apabila ada owner (pemilik) atau president (presiden) yang tak minat bola tetapi mengguna bola sepak demi agenda lain.”

Bagaimanapun, Hannah berkata, setiap negeri perlu menyelenggara padang yang dipilih terlebih dahulu untuk pastikan saliran air dalam keadaan baik sebelum pihak KBS memberikan peruntukan bagi menanam rumput jenis zeon zoysia tersebut.

Sementara itu, penyelenggaraan tahunan padang berkenaan itu pula akan menjadi tanggungjawab negeri masing-masing sekiranya mereka memilih untuk menerima tawaran itu.


Terbuka Malaysia: Ee Yi-Yew Sin ‘Berpeluh’ Sebelum Melepasi Pusingan 32

Beregu lelaki No.2 tanah air, Teo Ee Yi dan Ong Yew Sin terpaksa berhempas pulas terlebih dahulu sebelum dapat melepasi Pusingan 32 di kejohanan Terbuka Malaysia 2023 – Jelajah Dunia Super 1000 BWF.

Lawan mereka iaitu beregu China yang menghuni ranking ke-27 dunia, Ren Xiang Yu dan Tan Qiang berhasil memberikan tentangan sengit dengan mengheret Ee Yi-Yew Sin beraksi tiga set permainan sebelum dapat dapat merekodkan kemenangan.

Pertarungan di sengit itu berlangsung di Gelanggang 1 itu berlanjutan melebihi satu jam permainan dan sebelum Ee Yi-Yew Sin yang berada di ranking ketujuh dunia menyudahkannya dengan skor 21-13, 20-22 dan 21-15.

Untuk makluman, ini merupakan pertemuan sulung melibatkan kedua-dua pasangan di pentas antarabangsa.

Sementara itu, Ee Yi-Yew Sin yang dapat meneruskan kemaraan ke Pusingan 16 akan berhadapan beregu lelaki No.2 Taiwan iaitu Lu Ching Yao dan Yang Po Han pada hari Khamis kelak.

Untuk makluman semua, pasangan Taiwan ini bukanlah lawan yang asing di pentas antarabangsa buat Ee Yi-Yew Sin dimana kedua-duanya pernah bertemu sebanyak empat kali.

Berdasarkan rekod pertemuan tersebut, Ching Yao-Po Han bukanlah lawan yang mudah buat Ee Yi-Yew Sin memandangkan tiga daripada empat pertarungan berakhir dengan kekalahan.

Kekalahan terakhir dialami Ee Yi-Yew Sin adalah di kejohanan Terbuka Singapura yang berlangsung sekitar pertengahan Julai, tahun lalu.

Featured Image: Badminton Association of Malaysia


Terbuka Thailand: Lee Zii Jia Bergelar Juara Selepas Kalahkan Pemenang Olimpik Remaja 2018

Jaguh perseorangan badminton negara, Lee Zii Jia berhasil merangkul gelaran juara Terbuka Thailand 2022 selepas menumpaskan pemenang pingat emas Sukan Olimpik Remaja 2018 di pentas final, hari ini.

Zii Jia yang berada di tangga keenam dunia berjaya menumpaskan Li Shi Feng dari China menerusi tiga set pertarungan yang memakan masa 70 minit permainan di atas gelanggang.

GR TOYOTA GAZOO RACING Thailand Open 2022MS – Final17 21 23 🇲🇾Zii Jia LEE🏅21 11 21 🇨🇳Shi Feng LI

🕗 in 70 minutes https://t.co/15nP0X5QJc

— BWFScore (@BWFScore) May 22, 2022

Dalam pertarungan tersebut, Shi Feng yang berada ranking ke-49 dunia terlebih dahulu memenangi set pertama dengan skor 21-17. Namun begitu, Zii Jia bangkit mengatasi pemain berusia 22 tahun itu dengan skor 21-11 sekaligus mengheret permainan ke “rubber set”.

Di set terakhir, pertarungan berlangsung sengit dengan kedua-dua pemain beberapa kali “deuce point”. Akan tetapi, Zii Jia berjaya mengharungi “deuce point” tersebut dan tamatkannya dengan skor 23-21 sekaligus merangkul gelaran Jelajah Dunia Super 500 BWF yang pertamanya, pada tahun ini.

Lee Zii Jia comes back in style to save match point! 👀

Follow the LIVE action: https://t.co/TjoFnU4PnB@HSBC_Sport#ThailandOpen2022 #BWFWorldTour pic.twitter.com/kSrvAXgiET

— BWF (@bwfmedia) May 22, 2022

Sebagai rekod, ini merupakan pertemuan keduanya menentang Shi Feng di pentas kejohanan antarabangsa. Untuk makluman semua, Zii Jia tumpas ketika bertarung buat pertama kali menentang Shi Feng dalam saingan China Masters 2018.

Sebagai tambahan, kemenangan yang diraih pada hari ini merupakan kejuaraan keenam diraih dalam karier individu peringkat senior.

Antara kejuaraan yang dirangkulnya sebelum ini adalah Kejohanan Badminton Asia (BAC) 2022, All England 2021 (Super 1000), Terbuka Taiwan 2018 (Super 300), pingat emas Sukan SEA 2019 dan kejohanan Antarabangsa Poland 2017.

Featured Image: VICTOR Facebook & Badminton Association of Thailand


Hoki Piala Asia: Speedy Tigers Tundukkan Korea 5-4, Raih Kemenangan Kedua Kumpulan B

Pasukan hoki lelaki kebangsaan meneruskan rentak kemenangan dalam perlawanan kedua Kumpulan B, saingan Hoki Piala Asia 2022 dengan menumpaskan Republik Korea.

Skuad yang mendapat julukan Speedy Tigers kendalian Arul Selvaraj ini merekodkan kemenangan dengan 5-4 ke atas Korea hasil jaringan Norsyafiq Sumantri (minit ke-11, ke-27), Muhammad Razie Abd Rahim (minit ke-17, ke-52) dan Mohamad Ashran Hamsani (minit ke-32).

Manakala jaringan-jaringan oleh Korea pula disumbangkan oleh Yang Ji-hun (minit ke-25, ke-56), Jang Jong-hyun (minit ke-34) dan Kim Sung-hyun (minit ke-40).

Kemenangan yang diraih ini membolehkan Malaysia memungut tiga mata sekaligus mengumpul enam mata daripada dua perlawanan. Ia juga membolehkan Malaysia mengungguli saingan Kumpulan B.

Bagaimanapun, Malaysia belum dapat mengesahkan kemaraan ke peringkat seterusnya. Pencabar terdekat, Korea dan Bangladesh berpeluang untuk menafikan kemaraan Malaysia sekiranya mereka merekodkan kemenangan dengan jumlah jaringan yang besar dalam perlawanan terakhir peringkat kumpulan.

Untuk perlawanan terakhir, Malaysia akan membuat perhitungan dengan Bangladesh. Perlawanan ini dijadualkan berlangsung pada jam 3 petang (waktu Malaysia) pada Khamis nanti.

Featured Image: Malaysian Hockey Confederation


BAC 2022: Jonatan ‘Comeback’ Saat Akhir Singkirkan Daren Di Pusingan 16

Pemain senior negara, Liew Daren kempunan untuk mara ke pentas suku akhir selepas lawannya, Jonatan Christie berhasil bangkit pada saat-saat akhir memenangi pertarungan di peringkat Pusingan 16 Kejohanan Badminton Asia (BAC) 2022.

Sebelum itu, Jonatan yang merupakan pemain No.2 Indonesia merangkap pemain kelapan dunia terlebih dahulu memenangi set pertama dengan skor 21-14. Dan di set kedua, Daren pula berhasil merekodkan kemenangan 21-13 untuk mengheret Jonatan ke set penentuan.

Semasa bertarung di set ketiga, Daren dilihat acap kali mendahului sambil Jonatan mengejar dan menyamakan kedudukan. Namun, di saat-saat akhir, Jonatan berhasil memungut mata demi mata sekaligus mengesahkan kemenangan dengan skor 21-19.

R16#INA🇮🇩 Jonatan Christie(4) def. #MAS🇲🇾 Liew Daren 21-14 13-21 21-19

— BAM (@BA_Malaysia) April 28, 2022

Hasil daripada keputusan ini, Daren terpaksa akur terkandas di Pusingan 16 sementara Jonatan dapat meloloskan diri ke peringkat suku akhir.

Pada masa yang sama, kemenangan ini turut menjadikan Jonatan dapat melebarkan rekod kemenangannya ke atas Daren kepada empat perlawanan daripada lima pertembungan secara keseluruhan.

Untuk makluman semua, di peringkat suku akhir kelak, Jonatan bakal berhadapan dengan juara Kejohanan Dunia 2021 dari Singapura, Loh Kean Yew – penghuni ranking kesepuluh dunia.

Pemain ini mara selepas menumpaskan pemain Jepun, Koki Watanabe yang menghuni ranking ke-46 dunia di Pusingan 16, pagi tadi.

Featured Image: Badminton Association of Malaysia


BAM, Misbun Berpisah Selepas 1 Ogos

Pengarah Pembangunan Remaja Negara, Datuk Haji Misbun Sidek akan meneruskan tugasnya bersama Persatuan Badminton Malaysia (BAM) setakat 1 Ogos sahaja.

Selepas daripada tarikh berkenaan, Misbun dan BAM akan membawa haluan masing-masing sekaligus menoktahkan kerjasama kedua-dua pihak buat kali kedua sejak tahun 2017.

Perkembangan ini hadir setelah Timbalan Presiden BAM, Datuk V. Subramaniam memaklumkan menerusi satu sidang media yang diadakan pada hari ini bahawa badan induk badminton negara dan Misbun mencapai kata sepakat untuk berpisah biarpun mempunyai kontrak sehingga hujung tahun ini.

BAM & Datuk Haji Misbun Sidek, the National Junior Development Director, have mutually agreed to part company after working together for the past 6 years. Misbun, who rejoined BAM for a second stint in 2017,- pic.twitter.com/IV68U91GRX

— BAM (@BA_Malaysia) July 28, 2023

Keputusan itu dibuat selepas jawatankuasa khas yang diketuai Subramaniam mengadakan perbincangan mendalam dengan kesemua jurulatih perseorangan, jurulatih beregu termasuk para pemain yang menyertai Kejohanan Badminton Remaja Asia 2023 di Indonesia baru-baru ini.

Untuk makluman, jawatankuasa khas yang turut dibantu Setiausaha Agung BAM, Datuk Kenny Goh itu diadakan susulan daripada penurunan mendadak prestasi para pemain remaja Malaysia khususnya di kejohanan terbabit.

Dalam sidang media yang sama, jawatankuasa khas turut mencadangkan para pemain remaja melakukan persiapan bagi menghadapi Kejohanan Remaja Dunia di Amerika Syarikat (AS) bermula 25 September hingga 8 Oktober kelak dengan berlatih bersama skuad senior.


Siapakah Jamal Yang Dibeli NUFC Pada Harga £13.5 Juta?

Newcastle United Football Club (NUFC) mengumumkan mendapatkan pemain muda berusia 22 tahun iaitu Jamal Lewis daripada Norwich City pada harga £13.5 juta dan diberikan kontrak selama lima tahun.

Jamal merupakan pertahanan kiri yang mempunyai potensi besar. Sebelum ini, dia dikaitkan dengan perpindahan ke Liverpool bagi menjadi pilihan kepada Robertson sebelum The Kop membuat keputusan untuk mendatangkan Kostas Tsimikas.

Hal itu berdasarkan prestasi yang dipamerkan Jamal sepanjang musim 2019/20 walaupun dia gagal membantu Norwich City kekal dalam saingan Liga Perdana Inggeris (EPL), musim depan.

HOWAY THE LADS !                     Delighted to have signed with this great Football club ready to go ⚪⚫ pic.twitter.com/4etBzjTUq6

Ketua jurulatih NUFC, Steve Bruce menggambarkan Jamal sebagai prospek yang sangat menarik dan berharap pemain muda itu dapat mengisi posisi full-back dengan konsisten untuk tahun-tahun yang mendatang.

Merupakan graduan akademi The Canaries, sepanjang menyarung jersi Hijau Kuning, Jamal telah merekodkan 100 penampilan selain daripada menjaringkan dua gol dan mencipta empat bantuan gol.

Pada mac 2018, Jamal telah meraih debut bersama skuad kebangsaan Northen Ireland dalam satu perlawanan persahabatan antarabangsa menentang Korea Selatan. Pasukannya berjaya meraih kemenangan 2-1.


Rezal Tidak Cukup Kelayakan Jadi Jurulatih Liga Super

Pengendali sementara Kelantan FC, Rezal Zambery Yahya menegaskan skuad The Red Warriors (TRW) masih memerlukan seorang ketua jurulatih dan kehadirannya bukan untuk kekal menggantikan Choi Moon-sik yang direhatkan.

Menurut Rezal, status semasa dirinya yang tidak memenuhi kelayakan yang telah ditetapkan pengelola liga, Malaysia Football League (MFL) antara sebab Kelantan memerlukan seorang ketua jurulatih lain.

“Sudah semestinya, saya tidak mencukupi requirement untuk menjadi seorang jurulatih Liga Super yang memerlukan Lesen Pro. Jadi, saya sebagai caretaker sehingga Kelantan FC dapat mencari seorang ketua jurulatih”, ujar Rezal dalam sidang media selepas perlawanan menentang Terengganu.

Tambah pengendali berusia 44 tahun itu, Moon-sik yang beraksi di Piala Dunia hanya sedang direhatkan. Pihak pengurusan akan mengeluarkan kenyataan rasmi berkenaan situasi semasa melibatkan pasukan dan jurulatih berusia 52 tahun itu kelak.

Sebagai rekod, Rezal merupakan pengendali TRW dalam saingan Liga Premier 2022 sebelum diturunkan pangkat sebagai penolong ketua jurulatih berikutan lesen kejurulatihan yang dimilikinya hanya bertaraf FAM A sahaja.

Perlawanan pertama Rezal sebagai pengendali sementara Kelantan bermula tragis selepas pasukan itu tewas 5 jaringan tanpa balas menentang Terengganu menerusi Jordan Mintah, Adisak Kraisorn, Hakimi Abdullah dan jaringan berganda Ivan Mamut.

Featured Image: TRW Kelantan FC


Pelari Maraton Kipchoge Catat Masa 2:01:09 – Pecah Rekod Dunia Milik Sendiri

Pelari kelahiran Kenya, Eliud Kipchoge, 37 tahun, berjaya memecahkan rekod dunia miliknya sendiri apabila memenangi acara Maraton Berlin dengan catatan masa 2:01:09, semalam.

Catatan masa itu adalah 30 saat lebih cepat berbanding yang direkodkannya ketika menyertai perlumbaan yang sama iaitu 2:01:39 pada tahun 2018 lalu.

— World Athletics (@WorldAthletics) September 25, 2022

Sementara itu, tempat kedua pula diraih oleh rakan senegaranya, Mark Korir, 37 tahun, yang tiba 4:49 saat lewat daripada Kipchoge. Ini menjadikan Korir menamatkan larian tersebut dalam tempoh masa 2:05:58.

Selang 30 saat kemudian, pelari Ethiopia, Tadu Abate, 25 tahun, pula melintasi garisan penamat dengan catatan masa larian 2:06:28 sekaligus merangkul tempat ketiga bagi acara larian berjarak 42 kilometer (km) ini.

Untuk makluman semua, selain memegang rekod dunia bagi acara maraton, Kipchoge merupakan pemenang dua pingat emas Sukan Olimpik bagi acara ini.

Featured Image: Twitter Eliud Kipchoge


Kelayakan Piala Asia: Harimau Malaya Kutip 3 Mata Pertama Tumpaskan Turkmenistan

Skuad bola sepak kebangsaan memulakan kempen peringkat Kumpulan E dalam pusingan akhir Kelayakan Piala Asia 2023 dengan langkah kanan apabila berhasil mengutip tiga mata pertama.

Skuad berjulukan Harimau Malaya bimbingan Kim Pan-gon ini mengutip tiga mata itu menerusi kemenangan 3-1 yang direkodkan ke atas pasukan yang menghuni ranking ke-134 dunia, Turkmenistan di Stadium Nasional Bukit Jalil (SNBJ), sebentar tadi.

Dalam perlawanan tersebut, Safawi Rasid dan Faisal Halim mengejutkan pasukan asia tengah ini bermula di awal babak permainan lagi dengan menjaringkan gol pada minit 11’ dan minit 16’.

Sebelum tamatnya babak pertama, pertahanan kiri, Corbin Ong menambah satu lagi jaringan buat skuad negara apabila berhasil melakukan jaringan pada minit 45+2’ setelah melakukan larian solo.

Turkmenistan hanya membawa pulang sebiji gol saguhati menerusi penyerang mereka, Annadurdyyev Altymyrat yang berjaya mengambil kesempatan atas kelalaian benteng pertahanan Malaysia pada minit 38′.

Sementara itu, Bahrain yang merupakan ahli Kumpulan E turut meraih kemenangan dengan keputusan 2-0 ke atas Bangladesh sekaligus memungut tiga mata dalam perlawanan yang berlangsung petang tadi.

Ini menjadikan Bahrain dan Malaysia mempunyai tiga mata masing-masing selepas mengharungi perlawanan pertama peringkat kumpulan. Kedua-dua pasukan ini akan turun berentap dalam perlawanan kedua yang dijadualkan berlangsung pada 11 Jun (Sabtu) nanti.

Featured Image: Khairil Ajhar Jaafar


Anugerah Penjaring Terbanyak Tempatan Dipertandingkan Kali Terakhir Di ABK22

Penganjur saingan domestik, Malaysian Football League (MFL) mengumumkan acara kemuncak Anugerah Bola Sepak Kebangsaan 2022 (ABK22) akan berlangsung secara virtual pada hujung Disember kelak.

Acara tahunan berprestij ini diadakan bagi memberikan pengiktirafan kepada pencapaian yang telah diraih pelbagai pihak kepada arena bola sepak tanah air terutamanya kepada pemain dan jurulatih dalam kancah Liga Malaysia.

Menariknya, MFL memaklumkan acara pada tahun ini bakal menyaksikan Anugerah Penjaring Tempatan bagi saingan Liga Super dan Liga Premier akan dipertandingkan buat kali terakhir di pentas ABK.

Selain itu, edisi kali ini juga bakal menyaksikan satu pembaharuan dimana Anugerah Kasut Emas akan diberikan kepada semua pemain yang merangkul anugerah penjaring terbanyak keseluruhan atau tempatan, saingan Liga Super dan Liga Premier.

Sebagai perbandingan, Anugerah Kasut Emas di acara ABK21 lalu diberikan kepada pemain yang menjaringkan gol terbanyak dalam semua pertandingan Liga Malaysia.

Sementara itu, satu anugerah baharu diperkenalkan MFL pada edisi ABK22 iaitu Gol Terbaik Liga Malaysia 2022 yang mana keputusan akan ditentukan berdasarkan undian daripada para penyokong.

Secara keseluruhan, ABK22 akan mempertandingkan 16 anugerah seperti berikut:


Sambal Bilis Dapat Sambutan Menggalakkan, Bekas Pemain Harimau Malaya Perkenal 3 Produk Baharu

Selain daripada terkenal dengan aksi di atas padang, bekas penyerang, Hairuddin Omar dan bekas pemain tengah skuad Harimau Malaya, Badhri Radzi tidak kurang hebatnya terlibat dalam bidang perniagaan.

April lalu, kedua-duanya yang lebih dikenali sebagai Hai-O dan Piya bergandingan di luar padang dengan mengeluarkan produk yang sedia dimakan (ready to eat) tersendiri iaitu Sambal Bilis dan Sambal Bilis Petai.

Setelah lima bulan di pasaran, sambal yang dipasarkan di bawah jenama Sambal DuoBotak itu mendapat sambutan yang menggalakkan dan memikat selera orang ramai dari dalam dan luar negara.

Dek kerana sambutan yang menggalakkan itu, Hai-O dan Piya membuat keputusan untuk memperkenalkan tiga produk baharu di bawah jenama yang sama iaitu Sambal Bilis Hijau, Sambal Tempoyak Bilis Petai dan Bawang Goreng.

Tiga produk tersebut dilancarkan oleh kedua-dua bekas pemain skuad kebangsaan tersebut selaku duta jenama berkenaan di Pejabat Urusan Adeqsue Resources Sdn Bhd di Kuala Nerus, Terengganu dan turut disiarkan menerusi Facebook Live, semalam.

Selain melancarkan tiga produk berkenaan, Hai-O dan Piya turut melancarkan Promosi Combo Jimat dimana pembeli akan diberikan potongan sebanyak RM20 untuk pembelian kelima-lima jenis produk berkenaan.

Pembelian menerusi promosi ini juga akan layak untuk menyertai peraduan cabutan bertuah yang menjanjikan hadiah utama berupa wang tunai berjumlah RM10,000.

Untuk makluman semua, promosi ini berlangsung sehingga 7 Oktober 2021.

Untuk yang berminat untuk membeli dan mencuba produk-produk keluaran DuoBotak dan menyertai cabutan bertuah tersebut, anda boleh ke laman Facebook mereka, FB Sambal DuoBotak.